Răspuns dat de dl Dimas în numele Comisiei
(25 aprilie 2008)
Anexa I din Directiva 2008/1/CE Directiva 2008/1/CE a Parlamentului European și a Consiliului din 15 ianuarie 2008 privind prevenirea și controlul integrat al poluării (versiune codificată) (Text cu relevanță pentru SEE), JO L 24, 29.1.2008 . privind prevenirea și controlul integrat al poluării (IPPC) enumeră categoriile de activități industriale care intră în domeniul de aplicare a acestei directive.
Printre acestea se numără instalațiile pentru producția și prelucrarea metalelor, cum ar fi instalațiile de prăjire și sinterizare a minereurilor metalice (inclusiv a minereurilor cu conținut de sulf) (activitatea 2.1), turnătoriile de metale feroase cu o capacitate de producție de peste 20 de tone pe zi (activitatea 2.4), instalațiile pentru producerea de metale neferoase brute din minereuri, concentrate sau materii prime secundare prin procese metalurgice, chimice sau electrolitice [activitatea 2.5 (a)], precum și instalațiile pentru topirea, inclusiv a aliajelor, a metalelor neferoase, inclusiv a produselor recuperate (rafinare, turnătorie de metale etc.), cu o capacitate de topire de peste 4 tone pe zi pentru plumb și cadmiu sau 20 de tone pe zi pentru celelalte metale [activitatea 2.5 (b)].
În conformitate cu informațiile furnizate Comisiei, societatea SC SOMETRA SA din localitatea Copșa Mică, România, desfășoară toate aceste activități și, prin urmare, intră sub incidența cerințelor Directivei IPPC.
Directiva prevede că instalațiile care intră în domeniul său de aplicare trebuie să funcționeze conform unor autorizații în care să se specifice valorile limită ale emisiilor bazate pe cele mai bune tehnici disponibile (BAT), menite să împiedice și, atunci când acest lucru nu este posibil, să reducă în general emisiile și impactul acestora asupra mediului în ansamblul său.
Prevenirea sau reducerea emisiilor în aer, apă și sol ar trebui, prin urmare, să fie abordată în autorizațiile de mediu acordate în conformitate cu Directiva IPPC.
Instalațiile existente, dat fiind că funcționau deja înainte de 30 octombrie 1999, trebuie adaptate pentru a se conforma cerințelor Directivei IPPC până cel târziu la 30 octombrie 2007.
Instalația societății SC SOMETRA SA din Copșa Mică beneficiază de o derogare în temeiul Actului de Aderare: Măsuri tranzitorii, România.
Această derogare înseamnă de fapt că instalația în cauză nu este nevoită să aplice respectivele părți din Directiva IPPC care cer ca aceasta să funcționeze în conformitate cu valorile limită ale emisiilor, cu parametri echivalenți sau cu măsurile tehnice echivalente bazate pe BAT, până la 31 decembrie 2014.
Cu toate acestea, dat fiind că această derogare se aplică doar unei părți din directivă, toate celelalte aspecte ale directivei trebuie respectate.
Comisia supraveghează îndeaproape măsurile care au fost luate pentru punerea în aplicare a directivei IPPC în cazul instalației societății SC SOMETRA SA din Copșa Mică, cu scopul de a se asigura că autoritățile române au îndeplinit acele cerințe ale directivei care nu intră sub incidența derogării menționate mai sus.
