ÎNTREBARE CU SOLICITARE DE RĂSPUNS SCRIS E-3459/10
adresată de Rareş-Lucian Niculescu (PPE)
Comisiei
(14 mai 2010)
Subiect: Conformitatea cu standardele a unor tipuri de medicamente pentru copii
Administrația de Control al Alimentelor și Medicamentelor din Statele Unite (FDA) a lansat un avertisment cu privire la administrarea pentru copii a siropurilor Tylenol, Motrin, Benadryl și Zyrtec produse în SUA.
Potrivit FDA, acestea sunt considerate nesigure, având un nivel de ingrediente active mai mare decât cantitatea admisă.
Având în vedere că unele dintre aceste mărci de produse sunt disponibile și în statele membre ale Uniunii Europene, precum și îngrijorările determinate în rândul consumatorilor de anunțul autorităților americane, solicităm Comisiei să se pronunțe cu privire la eventuala existență a unor motive de îngrijorare în ceea ce privește siguranța medicamentelor menționate.
