Turcia trebuie să continue reformele
Relaţii externe
2008-05-21 - 14:40
Turcia trebuie să realizeze reformele promise pentru a avansa cu negocierile de aderare la UE.
În raportul adoptat, în 21 mai 2008, cu o largă majoritate (267 voturi pentru, 62 împotrivă şi 61 abţineri) Parlamentul European solicită guvernului de la Ankara garantarea libertăţii de exprimare, de asociere şi protecţia minorităţilor religioase.
De asemenea, solicită asigurarea controlului civil asupra armatei şi independenţa justiţiei.
Raportul aminteşte că negocierile de aderare cu Turcia au fost iniţiate la 3 octombrie 2005, iar deschiderea acestora "reprezintă punctul de plecare al unui proces deschis şi de durată", subliniind totodată că "respectarea criteriilor de la Copenhaga şi capacitatea de integrare a Uniunii rămân baza aderării la UE".
Este menţionat faptul că în "progress report-ul" Comisiei Europene se concluzionează că "s-au înregistrat progrese limitate în domeniul reformelor politice în 2007", dar în acelaşi timp "democraţia a fost consolidată în 2007 în Turcia (...) şi a fost format un guvern care beneficiază de un mandat puternic".
Deputaţii europeni îndeamnă guvernul turc să îşi îndeplinească promisiunile "pentru a continua cu hotărâre reformele" subliniind că, doar "o societate care respectă drepturile omului și libertăţile fundamentale, și care se bazează pe democraţie, pe statul de drept și pe o economie de piaţă cu orientare socială, se poate transforma într-o societate paşnică, stabilă și prosperă".
Cu privire la modificarea articolului 301 din Codul Penal, se menţionează că "nu reprezintă decât un prim pas în direcţia revizuirii fundamentale a acelui articol" şi se solicită guvernului şi parlamentului turc revizuirea tuturor articolelor în cauză, pentru a nu mai putea fi folosite în scopul "introducerii unor restricţii arbitrare asupra libertăţii de exprimare".
Se remarcă faptul că nu s-au realizat progrese în domeniul libertăţii de exprimare şi că numărul persoanelor urmărite penal din cauza exprimării opiniilor a continuat să crească în 2007.
De aceea va fi nevoie de noi măsuri legislative şi de punere în aplicare a acestora, pentru a asigura că Turcia garantează pe deplin libertatea de exprimare şi libertatea presei.
(8)
Europarlamentarii încurajează guvernul turc să îşi îndeplinească obligaţiile referitoare la libertatea religioasă prin stabilirea unui cadru juridic care să permită "tuturor comunităţilor religioase să funcţioneze fără nici o constrângere nejustificată", în special în ceea ce priveşte statutul lor juridic, formarea profesională a clerului, alegerea ierarhiei, educaţia religioasă și construirea lăcaşurilor de cult.
Parlamentul european ia act de dezamăgirea şi îngrijorarea exprimate de o parte a populaţiei cu privire la faptul că, ridicarea interdicţiei privind purtarea vălului în universităţi nu a făcut parte dintr-un pachet de reforme mai extins, având la bază consultarea pe scară largă a societăţii civile.
Europarlamentarii îşi exprimă îngrijorarea faţă de ostilitatea prezentă în anumite părţi ale societăţii şi manifestată faţă de minorităţi.
Guvernului turc i se solicită să ia măsuri "împotriva acelor organizaţii și grupuri care incită la această ostilitate, să îi protejeze pe toţi aceia care sunt ameninţaţi și care se tem pentru vieţile lor și să facă eforturi susţinute pentru crearea unui mediu favorabil respectării depline a drepturilor și libertăţilor fundamentale ale omului".
Demnitarii europenei solicită insistent autorităţilor turce întreprinderea unei "anchete minuţioase asupra asasinării lui Hrant Dink și a celor trei creştini din Malatya, precum și asupra tuturor cazurilor de violenţă motivată politic, religios sau rasial".
Executivului de la Ankara trebuie să ia fără întârziere o iniţiativă politică pentru favorizarea rezolvării durabile a problemei kurde, bazată pe îmbunătăţiri concrete ale posibilităţilor culturale, economice și sociale puse la dispoziţia cetăţenilor de origine kurdă, inclusiv posibilităţi reale de a învăţa limba kurdă în cadrul sistemului şcolar public și privat.
Din perspectiva unei soluţii politice, este considerată a fi contraproductivă o eventuală interzicere a Partidului pentru o Societate Democratică (DTP).
Membrilor DTP li se solicită o distanţare clară de partidul Muncitorilor din Kurdistan (PKK) şi un angajament constructiv în căutarea unei soluţii politice la problema kurdă.
Totuşi, deputaţii regretă profund numărul mare de procese intentate unor politicieni, cum ar fi procedurile judiciare ce au avut drept rezultate condamnarea recentă a Leylei Zana, laureată a premiul Sakharov, pe motiv că aceştia au folosit limba kurdă sau şi-au exprimat opiniile cu privire la problema kurdă.
În ceea ce priveşte aspectele regionale şi relaţiile externe, Parlamentul European reaminteşte angajamentul Turciei de a menţine bune relaţii și accentuează faptul că se aşteaptă ca Turcia să se abțină de la orice amenințări la adresa țărilor învecinate și să soluţioneze diferendele în curs pe o cale pașnică, în conformitate cu Carta ONU, cu alte convenții internaționale aplicabile și cu obligațiile și acordurile bilaterale.
Deputaţii subliniază necesitatea de a se ajunge la o soluție globală la problema cipriotă , solicitând ambelor părţi să se folosească de prezenta ocazie pentru a găsi o soluție globală în cadrul ONU.
În final, se solicită guvernului turc să pună capăt blocadei economice și să își redeschidă graniţa cu Armenia.
Ambele părţi sunt încurajate să lanseze un proces de reconciliere cu privire la moştenirea istorică și la situaţia actuală, care să permită o discuţie sinceră și deschisă privind evenimentele trecute.
20080520IPR29475
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
