Răspuns dat de dl Potočnik în numele Comisiei
(8 martie 2011)
Comisia este, la rândul său, foarte preocupată de problema ridicată de Distinsa Membră a Parlamentului European.
Informațiile cele mai recente cu privire la situația deșeurilor marine din Marea Neagră sunt furnizate de Comisia pentru protecția Mării Negre împotriva poluării și de raportul pentru 2007 al Programului Organizaţiei Naţiunilor Unite pentru Mediu (UNEP).
În documentul respectiv se considera că trebuie întreprinse activități speciale pentru a se soluționa problema deșeurilor marine din regiunea Mării Negre, și că activitățile respective, prezentate în proiectul de plan strategic de acțiune pentru gestionarea și reducerea deșeurilor marine din regiunea Mării Negre (BS-ML-SAP - Draft Strategic Action Plan for the Management and Abatement of Marine Litter in the Black Sea Region ) ar trebui încorporate în documentele relevante ale Convenției de la București privind Protecția Mării Negre.
Reflectând dispozițiile de mai sus, obiectivul central al BS-ML-SAP este consolidarea, armonizarea și implementarea politicilor, strategiilor și măsurilor necesare în domeniul mediului, destinate să dezvolte gestionarea integrată durabilă a problemelor legate de deșeurile marine din regiunea Mării Negre.
Deși acest plan de acțiune nu a fost aprobat în mod specific de țările de la Marea Neagră, unele dintre măsurile propuse de acesta au fost incluse ca obiective de gestionare în cadrul Planului strategic de acțiune revizuit (adoptat în 2009 de părțile la Convenția de la București, reunite la Sofia cu ocazia conferinței ministeriale).
Obiectivele de gestionare relevante sunt modificarea strategiilor naționale în materie de deșeuri și a planurilor de gestionare a zonelor costiere în scopul reducerii la minimum a deșeurilor marine și costiere, elaborarea de metodologii regionale și naționale de monitorizare și de evaluare pe baza unor inițiative de cercetare, a unor criterii de evaluare și a unor cerințe de raportare comune și promovarea/dezvoltarea de proiecte de investiții în cadrul strategiilor naționale/planurilor locale pentru proiectarea, construirea și montarea unor instalații de reciclare a deșeurilor solide, depozite de deșeuri și instalații de incinerare care să respecte reglementările privind cele mai bune tehnici disponibile.
Deocamdată este prea devreme pentru a se putea evalua progresele realizate ca urmare a implementării Planului strategic de acțiune 2009 al Convenției.
De asemenea, trebuie extins și mai mult rolul Directivei-cadru privind strategia pentru mediul marin, care vizează atingerea unei stări ecologice bune a apelor marine europene în 2020 și printre temele emergente ale căreia se numără problema deșeurilor marine.
Răspunsul Comisiei la întrebarea scrisă E‑95/11 http://www.europarl.europa.eu/QP-WEB/home.jsp conține informații suplimentare cu privire la măsurile care trebuie luate în vederea soluționării eficace a problemei deșeurilor marine.
