Pregătirea Consiliului European din 18-19 iunie 2009
Alegeri 2009
Consiliul European
2009-05-05 - 18:26
În dezbaterea de azi cu privire la pregătirea Consiliului European din 18-19 iunie, deputaţii europeni, Consiliul şi Comisia au discutat despre agenda summit-ului următor, exprimându-şi în acelaşi timp speranţa cu privire la ratificarea Tratatului de la Lisabona.
Ei au subliniat, de asemenea, importanţa alegerilor europene ce vor avea loc în perioada 4-7 iunie 2009.
În deschiderea dezbaterii, Alexandr Vondra , ministrul ceh pentru afaceri europene, în numele preşedinţiei cehe s-a referit la chestiunile instituţionale.
Consiliul European a decis în decembrie 2008 calea ce trebuie urmată, astfel încât Tratatul de la Lisabona să poată intra în vigoare la sfârşitul anului 2009.
Aceasta implică, în principal, oferirea de garanţii juridice cu privire la o serie de aspecte importante pentru cetăţenii irlandezi, în schimbul cărora guvernul irlandez se angajează pentru ratificarea tratatului până la sfârşitul lunii octombrie.
În continuare, ministrul ceh a anunţat că mâine, 6 mai, Senatul Republicii Cehe va vota cu privire la ratificarea Tratatului de la Lisabona.
"Sunt convins că rezultatul votului va transmite un mesaj pozitiv celorlalte state membre", a declarat Alexandr Vondra, adăugând că senatorilor trebuie să li se acorde independenţă necondiţionată în luarea acestei decizii democratice, iar orice încercare de a exercita presiune asupra lor s-ar putea să fie contraproductivă.
Cu privire la numirea Comisiei Europene, în special desemnarea preşedintelui, această procedură va fi iniţiată după alegerile pentru Parlamentul European, a subliniat reprezentantul preşedinţiei cehe.
"Sunt conştient de opiniile exprimate cu privire la asocierea adecvată a Parlamentului European la acest proces.
Chestiunea este bineînţeles complicată", a remarcat acesta.
Referitor la criza economică şi financiară, la Consiliul European din iunie trebuie să se dea un semnal puternic în ceea ce priveşte adoptarea rapidă a noilor propuneri ce vor fi prezentate de Comisia Europeană în viitorul apropiat.
Pe ordinea de zi a Consiliului European se va mai afla pregătirea summit-ului de la Copenhaga cu privire la schimbările climatice.
José Manuel Barroso , preşedintele Comisiei Europene, a subliniat că viitoarele alegeri europene reprezintă o oportunitate de a reînnoi valorile europene, exprimându-şi speranţa că toţi cetăţenii europeni vor înţelege importanţa de a se prezenta la urne.
Preşedintele Comisiei Europene a apreciat bilanţul remarcabil al Parlamentului European pe durata acestui mandat legislativ, "modernizarea Europei purtând amprenta Parlamentului European."
Doar pe perioada preşedinţiei cehe au fost adoptate peste 50 de propuneri legislative în procedura de codecizie de către Parlamentul European.
Referindu-se la criza economică şi financiară, domnul Barroso a identificat două domenii prioritare: în primul rând necesitatea de a stabili un regim de reglementare şi supraveghere pentru serviciile financiare, în vederea restabilirii încrederii publicului larg în sistemul financiar.
În al doilea rând, de o importanţă deosebită este ocuparea forţei de muncă pentru a "reconstrui economia socială de piaţă a Europei."
Joseph Daul (Franţa), în numele grupului politic PPE-DE, a menţionat că la acest moment conţinutul Consiliului European nu este încă foarte clar.
Numirea preşedintelui comisiei Europene va trebui să ţină cont de rezultatul alegerilor europene.
Parlamentul European îşi va prezenta poziţia la 15 iulie cu privire la numirea viitorului preşedinte al Comisiei Europene.
El s-a exprimat pentru aplicarea Tratatului de la Nisa având în vedere incertitudinile care mai persistă cu privire la intrarea în vigoare a Tratatului de la Lisabona.
El a subliniat că cetăţenii europeni au nevoie de un chip pentru Europa, sprijinind faptul că odată cu Tratatul de la Lisabona se va pune capăt preşedinţiei rotative a UE.
Consiliul European va trebui să transmită un mesaj foarte clar în ceea ce priveşte viitoarea arhitectură instituţională a UE.
Domnul Daul a mai menţionat că "un cadou extraordinar" pentru Europa ar fi un vot pozitiv al Senatului Republicii Cehe cu privire la Tratatul de la Lisabona, salutând totodată angajamentul personal al vice-premierului ceh Alexandr Vondra.
Hannes Swoboda (PSE, Austria) a salutat, de asemenea, eforturile depuse de ministrul ceh pentru afaceri europene pe durata preşedinţiei cehe a UE.
Referitor la configurarea noii Comisii Europene, grupul PSE din Parlamentul European "doreşte o schimbare de curs", iar viitoarea Comisie va trebui să acorde mai multă atenţie problematicii sociale.
Grupul socialist a elaborat un document în acest sens, intitulat "Pentru o Europă a progresului social", în care se pune accent pe garantarea protecţiei sociale şi îmbunătăţirea condiţiilor de muncă.
Potrivit domnului Swoboda, actuala criză nu este rezultatul unei economii slabe, ci rezultatul unei reacţii slabe a Uniunii Europene.
Deputatul european şi-a exprimat preocuparea faţă de nivelul ridicat al şomajului în rândul tinerilor, care părăsesc şcoala şi se lovesc de lipsa locurilor de muncă.
Domnul Swoboda a considerat că propunerea comisarului Mc Creevy cu privire la fondurile de mare risc este inacceptabilă, comparând-o cu un "caşcaval elveţian, în care se văd mai degrabă găurile şi nu conţinutul."
Graham Watson (ALDE, Regatul Unit) a considerat că numirea următorului preşedinte al Comisiei nu trebuie văzută ca un proces izolat, pentru că el e susţinut de comisari şi, "ţinând cont de problemele tratatului de la Lisabona, nu ştim cum vor fi numiţi aceşti comisari."
În opinia liderului liberal u rmătoarele numiri ar trebui făcute sau în funcţie de Tratatul de la Nisa sau în funcţie de cel de la Lisabona.
Mâine, senatul ceh va vota ratificarea tratatului de la Lisabona, iar dacă Senatul se exprimă în favoarea acestuia, preşedintele Klaus va trebui să semneze Tratatul de la Lisabona.
"Cetăţenii europeni cer soluţii practice şi de aceea e nevoie să se ţină cont de cererile lor.
E nevoie să se ţină cont de recesiune.
Cetăţenii europeni doresc să vadă că Uniunea Europeană este în continuare un lider în lupta împotriva schimbărilor climatice.
Abuzurile în domeniul drepturilor omului sunt mari la graniţele noastre şi Europa trebuie să acţioneze în acest domeniu.
Campania pentru alegerile europene trebuie să arate că UE poate face faţă acestor probleme", a menţionat domnul Watson.
Brian Crowley (UEN, Irlanda) a subliniat că deciziile ce vor fi adoptate de Consiliul European pentru îmbunătăţirea situaţiei economice trebuie implementate fără întârziere deoarece "90% din cetăţeni sunt îngrijoraţi de viitorul lor şi nu de viitorul Europei."
Sunt necesare propuneri practice care să restabilească stabilitatea sistemului bancar, încrederea în forţele pieţii şi ambiţii pentru viitor.
Pentru aceste provocări este nevoie de răspunsuri colective.
Monica Frassoni (Grupul Verzilor / ALE, Italia) a declarat că mâine se va decide dacă Tratatul de la Lisabona va intra în vigoare sau nu.
"Această situaţie ne arată cât de nefericit a fost acest procedeu de ratificare, pentru că unanimitatea a creat probleme încă din 1994."
Potrivit deputatei europene, ratificările ar trebui să se facă conform principiului majorităţii.
"Mă tem că acest parlament şi-a ratat şansa de a se transforma într-o locomotivă a integrării şi a evoluat pe o cale riscantă", este de părere Monica Frassoni.
În ceea ce priveşte leadershipul UE în domeniul schimbărilor climatice: "Consiliul nu a vrut să dea bani şi de aceea nu am ajuns la un acord.
Dacă nu reuşim să dăm bani ţărilor care trebuie să îşi modifice politicile în domeniul schimbărilor climatice, nu vom reuşi nici să ajungem la un acord."
Ilda Figueiredo (GUE, NGL, Portugalia) este de părere că la Consiliul European ar trebui dezbătută gravitatea crizei economice şi financiare create de capitalism şi de neoliberalism. "
Nu putem nega responsabilitatea liderilor politicii atunci când au dat mână liberă capitalismului şi politicilor neoliberale şi au renunţat la protecţia socială", a mai adăugat aceasta.
"Trebuie să punem capăt politicilor neoliberale, să avem mai multe servicii publice, de protecţie socială, pentru a elimina sărăcia.
Să creăm locuri de muncă, să susţinem populaţia fragilă, pentru a deveni mai activă şi a susţine IMM-urile.
Trebuie să susţinem progresul social şi dezvoltarea, să avem mai multe investiţii în sectoarele productive şi în cele publice, precum sănătate şi justiţie.
Hanne Dahl (IND/DEM, Danemarca) a criticat UE deoarece situaţia şomerilor nu reprezintă o prioritate pentru liderii europeni.
În opinia sa, actuala criză economică reprezintă o adevărată provocare pentru moneda euro, o serie de ţări înregistrând probleme serioase cu moneda unică, precum Irlanda, ţările mediteraneene şi cele din Europa de Est, ceea ce a agravat criza financiară mondială.
Consiliul European ar trebui să abordeze problemele cu care se confruntă aceste ţări.
20090505IPR55033 Preşedinţia cehă a Uniunii Europene
RO
1
LINK
http://www.eu2009.cz/event/1/1674/
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
