Liberalizarea pieţei interne în sectorul gazului natural
Energie
2008-07-09 - 15:55
Parlamentul European a votat la 9 iulie, cu privire la reformarea pieţei interne în sectorul gazului natural.
Obiectivul este consolidarea pieţei interne a gazelor naturale competitive, sigure şi durabile din punct de vedere al mediului, precum şi a unei deschideri efective a pieţei în beneficiul tuturor consumatorilor şi furnizorilor din UE.
Potrivit raportului elaborat de Romano La Russa (UEN, Italia) statele membre vor avea posibilitatea de a alege între: separarea activităţilor de producţie de cele de transmisie sau gestionarea reţelei de către un operator de transmisie independent .
După ce s-a pronunţat la 18 iunie cu privire la piaţa internă de energie electrică, Parlamentul European va vota - în primă lectură - propunerea de directivă cu privire la normele comune pentru piaţa internă în sectorul gazelor naturale.
Această propunere vizează crearea unei pieţe a energiei simetrice şi armonizate care va permite a se pune capăt gradului înalt de concentrare ce caracterizează astăzi situaţia anumitor state, prevăzând favorizarea accesului a noi întreprinderi pe piaţă, creând astfel un cadru concurenţial care, pe termen lung, va conduce la o scădere a preţurilor în favoarea consumatorului final.
Deputaţii europeni critică rigidităţile structurale ale pieţei gazelor naturale , provocate de concentrarea furnizorilor, contractele pe termen lung care stau la baza furnizărilor, precum şi lipsa de lichidităţi în aval, toate aceste generând structuri tarifare opace.
Pentru a clarifica structura costurilor, este nevoie de mai multă transparenţă în ceea ce priveşte formarea preţurilor şi, prin urmare, obligaţia de comercializare ar trebui să fie imperativă.
Separarea totală a proprietăţii pentru producţia şi transmisia gazelor naturale - "full ownership unbundling" - sau operator de transmisie independent (OTI)
Membrii Comisiei pentru industrie, cercetare şi energie consideră că statele membre vor trebui să aleagă între două posibilităţi în cazul în care întreprinderea, proprietară a unui sistem de transport, este parte integrantă a unei întreprinderi pe verticală: separarea proprietăţii sau stabilirea unui operator de transmisie independent.
Înfiinţarea operatorilor de transmisie independenţi faţă de orice interese legate de furnizare şi producţie poate permite întreprinderilor integrate pe verticală să-şi menţină dreptul de proprietate asupra activelor reţelei, asigurând, în acelaşi timp, o separare eficientă a intereselor.
Propunerea iniţială a Comisiei care prevedea o a treia opţiune, şi anume cea a operatorului de sistem independent (OSI) a fost respinsă de Comisia parlamentară deoarece implica "mai multă birocraţie şi un control costisitor, nefiind de fapt o alternativă viabilă la separarea totală" (full ownership unbundling).
Clauza de revizuire
Realizarea unei reţele energetice europene integrate este esenţială pentru siguranţa aprovizionării şi pentru buna funcţionare a pieţei interne a gazelor.
Aşadar ar trebui să evalueze fezabilitatea creării unui singur operator european de sisteme de transport şi să analizeze costurile şi beneficiile în ceea ce priveşte integrarea pieţei precum şi funcţionarea eficientă şi în siguranţă a reţelei de transport.
În termen de cel mult cinci ani de la intrarea în vigoare a directivei, Agenţia va trebui să prezinte un raport detaliat, în care, se specifică în ce măsură cerinţele privind separarea, au favorizat asigurarea independenţei depline şi efective a operatorilor de sisteme de transport.
Protecţia consumatorilor
Potrivit amendamentelor introduse de membrii PE consumatorii ar trebui să fie în centrul acestei directive.
Actualele drepturi ale consumatorilor ar trebui consolidate şi garantate şi ar trebui să includă o mai mare transparenţă şi o mai bună reprezentare a intereselor lor.
Protecţia consumatorului înseamnă faptul că toţi clienţii ar trebui să beneficieze de o piaţă competitivă.
Drepturile consumatorilor ar trebui consolidate de către autorităţile naţionale de reglementare prin crearea unui sistem de stimulente şi prin impunerea unor sancţiuni pentru societăţile care nu respectă normele privind protecţia consumatorilor şi concurenţa.
Directiva prevede următoarele drepturi pentru consumatori:
dreptul de denunţare a contractului, fără taxe;
compensaţiile şi formulele de rambursare aplicabile în caz de nerespectare a nivelurilor de calitate a serviciilor prevăzute prin contract, inclusiv o facturare inexactă şi întârziată;
puncte de informare unice pentru a garanta că toţi consumatorii au acces la toate informaţiile necesare cu privire la drepturile lor, la legislaţia în vigoare şi la căile de atac de care dispun în caz de litigiu.
coordonatele autorităţii de recurs competente, precum şi detaliile privind procedura care trebuie urmată de către consumatori în caz de litigiu;
notificarea în timp util cu privire la orice intenţie de modificare a condiţiilor contractuale şi informarea cu privire la dreptul de a denunţa contractul în momentul notificării;
primirea de informaţii transparente cu privire la preţurile şi tarifele practicate, precum şi termenii şi condiţiile generale aplicabile, în ceea ce priveşte accesul la şi utilizarea serviciilor de gaze naturale;
schimbarea cu uşurinţă a furnizorului;
informarea corespunzătoare, cel puţin trimestrial, cu privire la consumul real de gaze naturale şi la costuri.
Nu se pot percepe costuri suplimentare în sarcina consumatorului pentru acest serviciu.
Planuri naţionale pentru combaterea sărăciei energetice
„Sărăcie energetică” este definită a fi situaţia în care o gospodărie nu îşi permite să-şi încălzească locuinţa la un standard acceptabil, bazat pe nivelurile recomandate de Organizaţia Mondială a Sănătăţii.
Statelor membre li se solicită adoptarea de măsuri corespunzătoare pentru a combate sărăcia energetică în planurile lor de acţiune naţionale, în scopul garantării diminuării în timp real, a numărului de persoane afectate de sărăcia energetică.
Condiţiile de acces la reţelele pentru transportul gazelor naturale
Pe lângă propunerea de directivă cu privire la normele comune pentru piaţa internă în sectorul gazelor naturale, Parlamentul European a votat raportul cu privire la condiţiile de acces la reţelele pentru transportul gazelor naturale (raportor Atanas Paparizov, PSE, Bulgaria).
Regulamentul introduce instrumente europene ce au ca scop îmbunătăţirea cooperării şi a întărirea funcţionării pieţei interne prin coordonarea operatorilor de sisteme de transmisie precum şi armonizarea operatorilor pentru sistemele de stocare.
Scopul propunerii este de asemenea creşterea transparenţei şi perspectivele pe termen lung, ca exemplu garantarea furnizării de gaz, planificarea de investiţii şi prevenirea unor grave perturbări.
Raportul elaborat de Romano La Russa (UEN, Italia) referitor la propunerea de directivă privind normele comune pentru piaţa internă în sectorul gazelor naturale a fost adoptat cu 579 voturi pentru, 80 împotrivă şi 52 abţineri.
Raportul elaborat de Atanas Paparizov (PSE, Bulgaria) cu privire la condiţiile de acces la reţelele pentru transportul gazelor naturale a fost adoptat cu 642 voturi pentru, 32 împotrivă şi 31abţineri.
20080708IPR33699 Textul adoptat va putea fi accesat aici
RO
1
LINK
/activities/plenary/ta/calendar.do?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
