Întrebarea cu solicitare de răspuns scris E-000581/2011
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(2 februarie 2011)
Subiect: Pesticidele şi leucemia infantilă
Potrivit surselor din presă, un studiu publicat de un grup de cercetători americani a arătat că pesticidele ar putea cauza leucemia infantilă.
Cercetătorii de la Georgetown University Lombardi Comprehensive Cancer Centre au descoperit că în organismul copiilor bolnavi de leucemie există un nivel ridicat de pesticide.
Aceştia au studiat 41 de perechi formate din copii bolnavi de leucemie acută şi mamele lor, precum şi alte 41 de perechi formate din copii sănătoşi şi mamele lor.
În urina a peste jumătate dintre participanţi au fost găsite pesticide comune, prezente în majoritatea gospodăriilor, însă în cazul copiilor bolnavi de leucemie s-a observat un nivel mai mare.
Cercetătorii au încercat să demonstreze că expunerea prenatală la pesticide, alături de o anumită înclinaţie genetică, pot fi cauzele îmbolnăvirilor.
Există vreun studiu cu privire la această problemă realizat de E.F.S.A?
Daca nu, are în vedere Comisia solicitarea unui astfel de studiu?
