Întrebarea cu solicitare de răspuns scris P-6591/2010
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(4 august 2010)
Subiect: Sistem de prevenire şi protecţie împotriva inundaţiilor în bazinul hidrografic al Dunării
Dunărea străbate zece state europene, şase dintre ele fiind membre ale UE.
În anul 2010 Europa s-a confruntat cu un val masiv de inundaţii care a afectat grav Polonia, Franţa, Republica Cehă, Ungaria, Slovacia, România şi Bulgaria.
Pagubele create de aceste inundaţii sunt estimate la peste un miliard de euro, la care se adaugă pierderea a zeci de vieţi omeneşti; a avut loc evacuarea a mii de persoane din calea apelor, au fost distruse sute de case, terenuri agricole, fiind afectate în acelaşi timp infrastructurile de transport, comunicaţii şi energie.
În aceste condiţii, devine imperios necesar ca Uniunea Europeană să investească într-un sistem de prevenire şi protecţie împotriva inundaţiilor.
Acesta trebuie să constituie o parte importantă a Strategiei UE pentru regiunea Dunării pe care Comisia o va elabora până la sfârşitul acestui an.
Aş dori să întreb Comisia care sunt măsurile pe care le are în vedere şi care sunt instrumentele financiare pe care Comisia, statele membre şi statele riverane Dunării le pot utiliza pentru implementarea rapidă a unui sistem de prevenire şi protecţie împotriva inundaţiilor în bazinul hidrografic al Dunării?
