Întrebarea pentru timpul afectat întrebărilor H-0389/2010
adresată Comisiei
Perioada de sesiune: septembrie I 2010
Articolul 116 din Regulamentul de procedură
Kathleen Van Brempt
(S&D) Subiect: Obiectivele de reducere a emisiilor
La sfârșitul lui mai, într-un studiu al Comisiei s-a ajuns la concluzia că o reducere a emisiilor de gaze cu efect de seră în UE cu 30% (raportat la 1990) poate fi realizată la un cost accesibil și este fezabilă din punct de vedere tehnic.
Cu toate acestea, Comisia - reprezentată de comisarul competent - a fost de opinie că încă nu este momentul să se urmărească unilateral acest obiectiv mai ambițios.
La 15 iulie, cele mai mari trei state membre au invitat însă Comisia să crească obiectivul UE de reducere a emisiilor la 30%.
Acest lucru este necesar pentru a stimula investițiile necesare în tehnologiile ecologice și pentru a menține valoarea drepturilor de emisie comercializabile la un nivel suficient de ridicat pentru a încuraja o schimbare de comportament.
Consideră Comisia că circumstanțele sunt favorabile în prezent, în perspectiva negocierilor privind clima de la Cancun, pentru a insista asupra unui obiectiv de reducere a emisiilor cu 30%?
Ce măsuri va lua Comisia?
Ce rol consideră că are în acest context sistemul de comercializare a certificatelor de emisii?
