Răspuns dat de dl Dalli, în numele Comisiei
(8 noiembrie 2010)
Cadrul legislativ actual al UE oferă statelor membre posibilitatea de a restricţiona sau de a interzice folosirea unui anumit organism modificat genetic (OMG), cu condiţia ca respectivul stat membru să depună noi informaţii, disponibile de la data autorizării respectivului OMG, care să stabilească existenţa unui risc pentru sănătatea umană sau pentru mediu („clauză de salvgardare”).
La data de 30 iunie 2009, Autoritatea Europeană pentru Siguranţa Alimentară (EFSA) a emis un aviz favorabil cu privire la cererea de reînnoire a MON810.
Întrucât această cerere se referă la o autorizare la nivelul întregii UE, avizul EFSA a luat în considerare informaţiile obţinute din experimente pe teren, în zone reprezentative ale UE, în scopul reflectării condiţiilor meteorologice, de sol şi agronomice relevante.
În lumina acestei evaluări, România va avea oportunitatea de a vota cu privire la eventuala reînnoire a autorizării MON810, atunci când această cerere va fi supusă votului în cadrul respectivului comitet de reglementare.
La data de 13 iulie 2010, Comisia a prezentat un pachet de măsuri legislative şi măsuri fără caracter legislativ pentru punerea în aplicare a recomandărilor Preşedintelui Comisiei de a combina un sistem de autorizare al UE, bazat pe date ştiinţifice, cu libertatea statelor membre de a decide dacă doresc sau nu să cultive culturi MG pe teritoriul lor, aspect discutat actualmente în cadrul instituţiilor.
