Răspuns dat de dl Barrot în numele Comisiei
(26 noiembrie 2008)
Comisia împărtășește opinia distinsei membre, potrivit căreia traficul de ființe umane este o problemă gravă, care trebuie abordată cu maximă prioritate de către Uniunea Europeană, și că este necesară întreprinderea unor acțiuni pentru a evalua mai exact dimensiunea problemei la nivel european.
Prin intermediul unui subgrup creat în acest scop în cadrul grupului de experți recent înființat în domeniul statisticilor privind criminalitatea, Comisia a început să lucreze, cu obiectivul stabilirii unor criterii convenite la nivelul UE pentru culegerea și evaluarea datelor privind traficul de ființe umane.
În cooperare cu Organizația Internațională a Muncii, au loc consultări ample în vederea stabilirii unor indicatori conveniți pentru culegerea datelor.
În plus, un proiect condus de Austria (și finanțat de Comisie) analizează aspectele operaționale ale culegerii datelor.
Pentru ca acțiunile comunitare să fie și mai eficiente, Comisia pregătește în prezent revizuirea Deciziei-cadru privind combaterea traficului de persoane Decizia-cadru 2002/629/JAI a Consiliului din 19 iulie 2002 privind combaterea traficului de persoane, JO L 203, 1.8.2002 . și a Deciziei-cadru privind combaterea exploatării sexuale a copiilor Decizia-cadru 2004/68/JAI a Consiliului din 22 decembrie 2003 privind combaterea exploatării sexuale a copiilor și a pornografiei infantile, JO L 013, 20.1.2004 . , în scopul eficientizării urmăririi penale a infractorilor și a sporirii protecției victimelor, în special a copiilor.
Cele două propuneri vor fi prezentate la începutul primăverii anului 2009 ca pachet de propuneri privind criminalitatea organizată.
