Răspuns dat de dl Cioloș în numele Comisiei
(3 martie 2011)
Măsurile specifice de sprijin pentru producția de plante oleaginoase, inclusiv rapiță, s-au încheiat odată cu implementarea reformelor politicii agricole comune din 2003.
Comisia nu intenționează să reintroducă măsuri de sprijin specifice pentru producția de rapiță.
Trebuie reamintit faptul că producția de rapiță a UE-27 a crescut considerabil în ultimii ani, de la 8,4 milioane de tone în anul de comercializare 1994/1995 la 20,3 milioane de tone în 2010/2011, ușor sub nivelul de vârf de 21,5 milioane de tone, atins în 2009/2010.
Această creștere a producției de rapiță este legată în special de cererea pentru producția de biodiesel.
Conform prognozelor actuale, suprafața cultivată cu rapiță în UE pentru recolta din 2011 va fi de 6,7 milioane de hectare, față de 6,9 milioane de hectare în anul precedent.
Prețurile relativ stabile ale culturilor alternative, cum ar fi cerealele, dar și condițiile de umiditate ridicată din perioada optimă de însămânțare în unele state membre ar putea fi explicațiile scăderii suprafețelor prognozate pentru culturile de rapiță din UE.
Pe baza tendințelor privind productivitatea, pentru anul 2011 se prognozează o producție de 20,2 milioane de tone de rapiță la nivelul UE, cu 0,1 milioane de tone sub valoarea estimată în prezent pentru recolta din 2010.
