Răspuns dat de dna Ashton în numele Comisiei
(8 februarie 2012)
1.
Cum e și cazul altor unități europene de protecție a martorilor care aplică cele mai bune practici și proceduri, unitatea de protecție a martorilor din cadrul EULEX își desfășoară activitatea în conformitate cu cele mai înalte standarde.
Procedurile sale operaționale sunt secrete, în vederea protejării tuturor martorilor incluși în programul de protecție a martorilor din cadrul EULEX.
Unitatea de protecție a martorilor din cadrul EULEX a depus neîntrerupt eforturi pentru a garanta siguranța, securitatea și bunăstarea dlui Zogaj.
2.
Toate chestiunile legate de programul de protecție a martorilor sunt delicate.
Prin urmare, Înalta Reprezentantă, vicepreședinta Comisiei, consideră că nu este în interesul programului să prezinte detaliile operaționale.
Unitatea de protecție a martorilor din cadrul EULEX nu se ocupă doar de protecția martorilor, ci și de bunăstarea fizică și psihologică a acestora.
Aceasta se străduiește să ofere martorilor și familiilor acestora o viață cât se poate de normală și să garanteze, în același timp, că se aplică procedurile de securitate adecvate.
3.
La 20 aprilie 2011, autoritățile din Kosovo au aprobat un proiect de lege în domeniul protecției martorilor care intră în vigoare în aprilie 2012.
În cadrul Poliției din Kosovo s-a înființat o unitate de protecție a martorilor și s-a alocat un buget pe trei ani.
Deși unitatea nu este încă operațională, 5 membri ai personalului au fost numiți și au beneficiat de formare din partea unui proiect regional finanțat de UE.
O foaie de parcurs pentru dezvoltarea acestei unități din cadrul Poliției a fost întocmită în colaborare cu EULEX, care va monitoriza, va îndruma și va oferi consiliere în ceea ce privește consolidarea unității atunci când Legea privind protecția martorilor va intra în vigoare.
Transformarea unității într-una operațională rămâne o perspectivă pe termen lung.
