ÎNTREBARE CU SOLICITARE DE RĂSPUNS SCRIS P-1521/09
adresată de Sebastian Valentin Bodu (PPE-DE)
Consiliului
(5 martie 2009)
Subiect: Măsurile de urgență în domeniul securității publice în Italia
Consiliul de Miniștri italian va adopta, ca urmare a decretului din 20 februarie 2009, măsuri de urgență în domeniul securității publice (în special pentru a lupta împotriva violenței sexuale).
Având în vedere coincidența propunerii acestui decret cu evenimentele recente, cum ar fi: —
crearea în Italia a unei baze de amprente digitale pentru cetățenii de etnie romă; —
publicitatea excesivă a infracțiunilor comise în Italia de către cetățenii români; —
valul de xenofobie și acțiunile violente din Italia împotriva rezidenților români; —
și chiar dacă ministrul Maroni a reiterat, prin declarația sa, că nicio măsură nu a fost luată ca urmare a unor evenimente emoționale,
suntem profund îngrijorați de atmosfera încordată din cadrul relațiilor italiano-române și de impactul măsurilor preconizate de Consiliul de Miniștri italian.
Care este poziția Consiliului cu privire la legalitatea statutului „voluntarilor pentru securitate” care vor avea dreptul, conform acestui decret, de a controla regiunea cu scopul de a preveni criminalitatea?
Având în vedere descrierea vagă a atribuțiilor „voluntarilor pentru securitate” prevăzute prin decretul în cauză, poate reprezenta o astfel de organizație un pericol pentru societate în momentul de față?
Având în vedere, de asemenea, măsurile „Pachetului Securitate I”, adoptat în octombrie 2007, în raport cu expulzarea și faptul că mijloacele media se referă la cetățenii români rezidenți în Italia ca fiind „imigranți”, ce intenționează Consiliul să facă pentru a se asigura că cetățenii români nu vor fi încadrați în categoria „imigranților ilegali” și nu vor fi supuși dispozițiilor privind statutul imigrantului ilegal, astfel cum sunt prevăzute în decretul din 20 februarie 2009?
Intenționează Consiliul să ceară Comisiei să pună la dispoziția statelor membre, în contextul Directivei 2004/38/CE JO L 158 din 30.4.2004, p.
77 . , un mecanism de interpretare uniformă a categoriilor normative privind „ordinea publică”, „securitatea publică”, „sănătatea publică” și „resursele suficiente”?
Poate Consiliul să țină cont de faptul că „lupta împotriva criminalității cu ajutorul unor reguli foarte stricte și bine definite” (Maroni) poate aduce atingere vieții sociale a cetățenilor UE, inclusiv a cetățenilor români, care își exercită dreptul la libera circulație pe teritoriul Italiei, care trăiesc și lucrează în Italia, și care își aduc aportul la nivelul economic și social al acesteia?
