30.3.2009
PROPUNERE COMUNĂ DE REZOLUȚIE
depusă, în conformitate cu articolul 108 alineatul (5) din Regulamentul de procedură, de
– Doris Pack și Manolis Mavrommatis, în numele Grupului PPE-DE
– Christa Prets și Victor Boștinaru, în numele Grupului PSE
– Grażyna Staniszewska, în numele Grupului ALDE
– Zdzisław Zbigniew Podkański, Domenico Antonio Basile și Ewa Tomaszewska, în numele Grupului UEN
– Gisela Kallenbach și Helga Trüpel, în numele Grupului Verts/ALE
– Věra Flasarová, în numele grupului GUE/NGL
în locul propunerilor de rezoluție depuse de următoarele grupuri:
– PPE-DE, PSE, ALDE ( B6‑0166/2009 )
– UEN ( B6‑0167/2009 )
– Verts/ALE ( B6‑0168/2009 )
referitoare la rolul culturii în dezvoltarea regiunilor europene
Rezoluția Parlamentului European referitoare la rolul culturii în dezvoltarea regiunilor europene
Parlamentul European,
–
având în vedere Convenția UNESCO privind protecția și promovarea diversității expresiilor culturale,
–
având în vedere Concluziile Consiliului din 24 mai 2007 privind contribuția sectoarelor culturii și creației la îndeplinirea obiectivelor de la Lisabona,
–
având în vedere acțiunile în domeniul culturii, în contextul programului Cultura 2007 (2007-2013),
–
având în vedere Rezoluția sa din 10 aprilie 2008 privind o agendă europeană pentru cultură într-o lume în curs de globalizare,
–
având în vedere Rezoluția sa din 10 aprilie 2008 privind industriile culturale din Europa,
–
având în vedere articolul 108 alineatul (5) din Regulamentul său de procedură,
A.
întrucât spiritul cultural al Europei devine un mijloc din ce în ce mai important de apropiere între europeni într-o manieră plină de respect față de identitățile lor culturale și lingvistice diferite;
B.
întrucât culturile din Europa reprezintă factori strategici în dezvoltarea Europei la nivel local, regional și național, precum și la nivelul instituțiilor europene centralizate;
C.
întrucât orașele și regiunile devin actori europeni, deoarece împărtășesc ideea europeană și contribuie la dezvoltarea Uniunii Europene;
D.
întrucât proiectele culturale bazate pe inițiative ale societății civile par a contribui în mod eficient la consolidarea și dezvoltarea regiunilor;
E.
întrucât conferințele regionale reprezintă un mijloc excelent prin care inițiativele civice să își prezinte proiectele și propunerile, să facă schimb de bune practici și să se angajeze în dialoguri între părțile responsabile,
1.
subliniază că strategiile de dezvoltare regională și locală care incorporează cultura, creativitatea și artele contribuie în mare măsură la îmbunătățirea calității vieții în regiunile și orașele europene prin favorizarea diversității culturale, a democrației, a participării și a dialogului intercultural;
2.
invită Comisia să prezinte Cartea Verde conținând o serie posibilă de măsuri în domeniul activităților culturale contemporane care să vizeze consolidarea dezvoltării în regiunile europene;
3.
invită Comisia să sprijine desfășurarea de conferințe regionale în colaborare cu autoritățile regionale și cu societatea civilă locală;
4.
solicită inițierea unor campanii de acțiune și de sensibilizare privind rolul proiectelor în domeniul culturii pentru dezvoltarea regională;
5.
invită părțile implicate să depună eforturi în vederea unei puneri în aplicare rapide și eficiente a unor astfel de proiecte;
6.
solicită Comisiei să prezinte Parlamentului cât mai curând posibil studiul privind influența culturii la nivel regional și local, împreună cu concluziile la care a ajuns Comisia pe baza rezultatelor acestui studiu, precum și cu acțiunile pe care intenționează să le întreprindă în consecință;
7.
încredințează Președintelui sarcina de a transmite prezenta rezoluție Comisiei și Comitetului Regiunilor.
