ÎNTREBARE CU SOLICITARE DE RĂSPUNS SCRIS E-1638/10
adresată de Vasilica Viorica Dăncilă (S&D)
Comisiei
(18 martie 2010)
Subiect: Politica de coeziune și demografia în UE
Zonele rurale din Europa sunt diverse din punct de vedere al populației, al structurii demografice, economice și sociale și a pieței forței de muncă, dar tocmai această diversitate constituie bogăția Uniunii.
O mare parte din zonele rurale se confruntă cu dificultăți pentru a face față provocărilor, iar capacitatea lor de a crea locuri de muncă durabile și de calitate este mult mai redusă în comparație cu cea a zonelor urbane.
Principalul sector care absoarbe forță de muncă în mediul rural este cel al serviciilor, dar el este sub nivelul celui din mediul urban și este dominat de sectorul public din cauza subdezvoltării sectorului serviciilor private.
La nivelul Uniunii, zonele rurale reprezintă 91% din teritoriu, iar aici trăiește circa 56% din populație.
Aceste zone produc 45% din valoarea adăugată brută în UE 27 și reprezintă 53% din piața locurilor de muncă.
În ultimii ani asistăm la schimbări demografice semnificative.
Pe de o parte, este vorba de un proces de „urbanizare” de lungă durată, în cadrul căruia populația activă părăsește zonele rurale spre zone urbane mai îndepărtate de locul de origine, și un flux mai recent de „contra-urbanizare” dinspre urban către regiunile rurale accesibile grație noilor infrastructuri de transport, informatică și comunicare.
Pe de altă parte, statisticile europene înregistrează diferențe semnificative între regiunile Uniunii, atât la capitolul natalității, dar și al mortalității, sau între fluxurile migratoare.
Care va fi, în opinia Comisiei Europene, rolul politicii de coeziune la nivel comunitar din punct de vedere al răspunsului la schimbările demografice?
