1.10.2008
PROPUNERE DE REZOLUȚIE
depusă pe baza declarației Comisiei
în conformitate cu articolul 103 alineatul (2) din Regulamentul de procedură
de Ignasi Guardans Cambó, Jorgo Chatzimarkakis, Gianluca Susta și Daniel Dăianu
în numele Grupului ALDE
referitoare la suspendarea Agendei de dezvoltare de la Doha a OMC
Rezoluția Parlamentului European referitoare la suspendarea Agendei de dezvoltare de la Doha a OMC
Parlamentul European,
–
având în vedere Declarația ministerială de la Doha a Organizației Mondiale a Comerțului (OMC) din 14 noiembrie 2001,
–
având în vedere rezoluțiile sale anterioare referitoare la Agenda de dezvoltare de la Doha (ADD),
–
având în vedere articolul 103 alineatul (2) din Regulamentul său de procedură,
A.
întrucât dezbaterile mini-ministeriale din cadrul OMC pentru finalizarea Rundei de la Doha au fost întrerupte la sfârșitul lui iulie 2008;
B.
întrucât s-au înregistrat progrese substanțiale, membrii OMC fiind mai aproape de încheierea acordului;
C.
întrucât negocierile ar trebui să țină seama de interesele vitale ale țărilor în curs de dezvoltare;
D.
întrucât neîncheierea unui acord ar putea submina în mod serios credibilitatea sistemului comercial multilateral și, prin aceasta, chiar credibilitatea OMC;
E.
întrucât finalizarea ADD devine tot mai importantă pe măsură ce perspectivele economice și financiare continuă să se degradeze,
1.
își exprimă profunda dezamăgire și îngrijorare cu privire la impasul survenit în cadrul reuniunilor mini-ministeriale ale OMC din iulie;
2.
își reafirmă sprijinul deplin pentru o abordare multilaterală în politica comercială și pentru capacitatea OMC de a garanta un rezultat echilibrat;
3.
își exprimă convingerea că, în contextul actual caracterizat printr-o criză economică și financiară, finalizarea cu succes a Rundei de la Doha ar putea reprezenta un element de stabilitate; consideră că provocările globale legate de securitatea alimentară, energie și schimbările climatice trebuie abordate de urgență de OMC după încheierea acestei runde de negocieri;
4.
este pe deplin conștient de dificultățile unui Angajament unic și salută progresele substanțiale realizate pentru atingerea acestui obiectiv la reuniunea ministerială din iulie;
5.
îndeamnă toți marii actori - UE, SUA și G20 - să se angajeze să depună toate eforturile pentru a menține rezultatele pozitive obținute până în prezent și să ajungă la un acord până la sfârșitul anului, astfel încât Runda de la Doha să poată fi încheiată în 2009;
6.
invită India și SUA să găsească fără întârziere o soluție politică privind mecanismul de salvgardare special (MSS), care va permite discutarea și soluționarea altor probleme din domeniul agriculturii, cum ar fi extinderea contingentelor tarifare, simplificarea tarifară și subvențiile pentru bumbac, precum și chestiuni privind accesul pe piață pentru produsele non-agricole (APNA) și serviciile;
7.
solicită ca negocierile din cadrul OMC să fie mai transparente și reafirmă necesitatea de a acorda asistență tehnică specifică și de a consolida capacitățile pentru a sprijini țările în curs de dezvoltare să se implice în mod eficient în cadrul ADD;
8.
invită Comisia și Consiliul să încheie un acord pentru a garanta participarea deplină a Parlamentului European în negocierile comerciale internaționale desfășurate de UE;
9.
încredințează Președintelui sarcina de a transmite prezenta rezoluție Comisiei, Consiliului, guvernelor și parlamentelor statelor membre, precum și Directorului General al OMC.
