Întrebarea cu solicitare de răspuns scris P-004752/2011
adresată Comisiei
Articolul 117 din Regulamentul de procedură
Corina Creţu (S&D)
(13 mai 2011)
Subiect: Intenția prelungirii de către zece state membre ale Uniunii Europene a restricțiilor privind accesul românilor pe piața muncii
Sunt deosebit de îngrijorătoare semnalele potrivit cărora zece țări UE intenționează să mențină barierele pentru români și bulgari până la 31 decembrie 2013, în condițiile în care restricțiile privind accesul la piața muncii devin caduce la cinci ani de la aderare, adică la sfârșitul acestui an.
În conformitate cu tratatul de aderare, un stat membru poate continua să aplice aceste măsuri restrictive până la sfârșitul anului 2013, dar numai în cazul în care pe piața forței de muncă din statul respectiv se produc sau există riscul să se producă perturbări grave, precum și după ce este notificată Comisia Europeană.
Nu există, însă, nici un fel de elemente care să justifice invocarea acestui gen de perturbări, iar experiența celor peste patru ani de la aderarea României și Bulgariei este favorabilă ridicării restricțiilor.
De altfel, încă din noiembrie 2008, Comisia Europeană a concluzionat că impactul mobilității post-extindere a fost pozitiv și a recomandat statelor membre să-și revizuiască pozițiile ținând cont de absența unor perturbări semnificative ale piețelor muncii.
În aceste condiții, solicit punctul de vedere al Comisiei cu privire la această intenție de prelungire a restricțiilor și intervenția Comisiei Europene pentru a preveni punerea în practică a acestei măsuri discriminatorii.
