5.7.2010 B7-0427/2010 PROPUNERE DE REZOLUŢIE depusă pe baza declarațiilor Vicepreședintei Comisiei/Înaltei Reprezentante a Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la HIV/SIDA în vederea celei de-a XVIII-a Conferințe internaționale privind SIDA (Viena, 18-23 iulie 2010)
Gay Mitchell
,
Filip Kaczmarek
,
Lena Kolarska-Bobińska
în numele Grupului PPE
PE442.025v01-00 B7‑0427/2010 referitoare la HIV/SIDA în vederea celei de-a XVIII-a Conferințe internaționale privind SIDA (Viena, 18-23 iulie 2010)
Parlamentul European ,
– având în vedere viitoarea a XVIII-a Conferință internațională privind SIDA: „Aici și acum”, care se va desfășura la Viena în perioada 18-23 iulie 2010,
– având în vedere Declarația ONU de angajament privind HIV/SIDA, intitulată „O acțiune globală în fața unei crize globale” și adoptată de Adunarea Generală a ONU la 27 iunie 2001, în cea de-a 26-a sesiune specială,
– având în vedere Concluziile Summitului Mondial din 2005 și Rezoluția 60/1 a Adunării Generale a ONU din 16 septembrie 2005;
– având în vedere reuniunea la nivel înalt cu privire la HIV/SIDA din 2 iunie 2006 din cadrul sesiunii speciale a Adunării Generale a ONU (UNGASS) și declarația politică adoptată cu ocazia acelei reuniuni,
– având în vedere Declarația de la Abuja din 27 aprilie 2001 privind HIV/SIDA, tuberculoza și alte boli infecțioase similare, precum și Poziția comună a Africii la reuniunea la nivel înalt a UNGASS din 2006 și Apelul pentru acțiune accelerată în vederea accesului universal la serviciile pentru HIV și SIDA, tuberculoză și malarie în Africa, semnat de Uniunea Africană la Abuja la 4 mai 2006,
– având în vedere Orientările internaționale din 2006 ale ONUSIDA privind HIV/SIDA și drepturile omului, elaborate cu ocazia celei de a doua Conferințe internaționale privind HIV/SIDA și drepturile omului de la Geneva din 23-25 septembrie 1996 și a celei de a treia Conferințe internaționale privind HIV/SIDA și drepturile omului de la Geneva din 25-26 iulie 2002;
– având în vedere Rezoluția sa din 6 iulie 2006 intitulată „HIV/SIDA: Este timpul să trecem la fapte”, Rezoluția din 24 aprilie 2007 privind combaterea HIV/SIDA în Uniunea Europeană și în țările învecinate, 2006-2009 și Rezoluția din 20 noiembrie 2008 referitoare la HIV/SIDA: diagnosticarea și tratamentul în fază timpurie,
– având în vedere concluziile Consiliului din noiembrie 2009 privind progresele înregistrate de Programul european de acțiune privind combaterea HIV/SIDA, a malariei și a tuberculozei prin acțiuni externe (2007-2011),
– având în vedere raportul ONUSIDA din 2009 privind epidemia mondială de SIDA,
– având în vedere Raportul ONU din 2010 privind Obiectivele de dezvoltare ale mileniului,
– având în vedere Rezoluția sa din 15 iunie 2010 referitoare la progresele realizate în vederea atingerii Obiectivelor de dezvoltare ale mileniului: revizuire intermediară în vederea pregătirii pentru reuniunea la nivel înalt a ONU din septembrie 2010,
– având în vedere articolul 110 alineatul (2) din Regulamentul său de procedură,
A. întrucât aproximativ 33,4 milioane de persoane din întreaga lume trăiesc cu HIV, aproximativ 2,7 milioane au fost recent infectate cu HIV și în jur de 2 milioane au murit de SIDA în 2008;
B. întrucât 96% dintre noile cazuri de infectare cu HIV se înregistrează în țările cu venituri mici și medii, peste 70% dintre acestea fiind semnalate în Africa Subsahariană;
C. întrucât jumătate din numărul noilor cazuri de infectare cu HIV se înregistrează în rândul copiilor și al tinerilor;
D. întrucât 50% dintre persoanele care trăiesc cu HIV în lume sunt femei, iar 60% dintre aceste persoane locuiesc în Africa;
E. întrucât țările cel mai afectate de HIV și SIDA nu vor îndeplini Obiectivele de dezvoltare ale mileniului (ODM) și vor deveni din ce în ce mai fragile, constituind un pericol potențial pentru stabilitatea socială;
G. întrucât HIV/SIDA constituie o urgență mondială care necesită o un răspuns excepțional și cuprinzător la nivel global;
H. întrucât Comisia Europeană este unul dintre principalii donatori ai Fondului global de luptă împotriva HIV/SIDA, tuberculozei și malariei, contribuind cu 65 de milioane EUR la programarea financiară pentru 2011;
I. întrucât, cu ocazia reuniunii din 2005 a țărilor G8 și a Summitului mondial al ONU din septembrie 2005, liderii mondiali s-au angajat să își concentreze eforturile asupra prevenirii, tratamentului și îngrijirii îmbolnăvirilor cu HIV, cu scopul de a se apropia cât mai mult de obiectivul de garantare, până în 2010, a accesului universal la tratament pentru toate persoanele care au nevoie de acesta;
J. întrucât, dreptul la un acces echitabil la asistență medicală și tratament este fundamental pentru a răspunde în mod eficace la problema globală pe care o reprezintă HIV;
K. întrucât protecția drepturilor omului este esențială pentru protejarea demnității umane în contextul HIV și pentru garantarea unui răspuns eficace la HIV și SIDA, fundamentat pe drepturile persoanei;
L. întrucât s-a recunoscut faptul că, dacă sunt protejate drepturile omului, numărul persoanelor infectate cu HIV scade, iar viața celor care trăiesc cu HIV și a familiilor acestora este mai bună,
1. invită Comisia și Consiliul să îndemne țările cel mai afectate de HIV si SIDA să pună bazele unor cadre naționale de politică împotriva HIV coordonate, transparente și responsabile, care să garanteze eficiența măsurilor de prevenire și îngrijire în caz de îmbolnăvire cu HIV;
2. consideră că este foarte necesar ca legislațiile penale naționale la nivel mondial să fie în concordanță cu obligațiile internaționale privind drepturile omului și să nu fie utilizate în mod abuziv în contextul HIV sau orientate împotriva grupurilor vulnerabile;
3. invită Comisia, statele membre și comunitatea internațională să elaboreze conduri de conduită în ceea ce privește problemele legate de HIV, astfel încât principiile drepturilor omului să fie transpuse în coduri de practică profesională;
4. recunoaște importanța asumării responsabilității, invită țările în curs de dezvoltare să acorde prioritate în special combaterii HIV/SIDA și solicită Comisiei să ofere stimulente acestor țări pentru a le încuraja:
- să acorde prioritate luptei împotriva SIDA;
- să revizuiască și să reformeze legile din domeniul sănătății publice în conformitate cu aspectele de sănătate publică și cu obligațiile internaționale privind drepturile omului;
- să pună în aplicare legi anti-discriminare în scopul protejării grupurilor vulnerabile, a persoanelor care trăiesc cu SIDA și a persoanelor cu dizabilități împotriva oricărei discriminări;
- să garanteze tuturor persoanelor bolnave de SIDA dreptul la viață privată și confidențialitate, dreptul la libertate și la libertatea de mișcare;
- să asigure un acces adecvat la serviciile de sănătate și de prevenire;
- să ofere servicii de asistență juridică care pun accentul pe educarea persoanelor afectate de HIV cu privire la drepturile lor și sprijinirea acestora pentru a-și exercita drepturile;
- să promoveze un mediu propice pentru femei, copii și alte grupuri vulnerabile, abordând prejudecățile prin intermediul dialogului social și prin sprijinirea grupurilor de la nivelul comunității;
5. îndeamnă să fie asigurat accesul la educarea și informarea privind HIV, astfel încât atitudinea de discriminare și stigmatizare față de HIV să se transforme într-una de înțelegere și acceptare;
6. regretă faptul că programele de prevenire HIV nu vizează decât o mică parte a persoanelor în nevoie, iar o serie de obiective de prevenire nu sunt încă îndeplinite;
7. invită Comisia Europeană, statele membre și comunitatea internațională să adopte legislația prin care să fie asigurat accesul la medicamente eficiente și accesibile pentru HIV, inclusiv antiretrovitale și alte medicamente sigure și eficiente, la diagnosticare și la tehnologiile de îngrijire preventivă, curativă și paliativă a infecției cu HIV, precum și a infecțiilor și condițiilor asociate care pot apărea;
8. solicită instituțiilor Uniunii Europene, care elaborează în cadrul mandatului lor rapoarte anuale privind situația drepturilor omului, să pună accentul în aceste rapoarte pe drepturile persoanelor infectate cu HIV pentru oferi acestor persoane, precum și celor vulnerabile la infecție, posibilitatea de a se exprima;
9. solicită Comisiei Europene să coopereze cu sistemul ONU, în special cu ONUAIDS, pentru a face schimb de cunoștințe și experiență în ceea ce privește chestiunile legate de drepturile persoanelor infectate cu HIV și mecanismele de protecție la nivel internațional;
10. încredințează Președintelui sarcina de a transmite prezenta rezoluție Consiliului, Comisiei, parlamentelor statelor membre, Secretarului General al ONU, Programului Comun al Organizației Națiunilor Unite privind HIV/SIDA, Organizației Mondiale a Sănătății și organizatorilor celei de-a XVIII-a Conferințe internaționale privind SIDA.
