BCE: apel la prudenţă în ce priveşte creşterile ratei dobânzilor
Euro
2007-07-12 - 16:22
Deputaţii europeni cer Băncii Centrale Europene (BCE) prudenţă în ce priveşte noile creşteri ale ratei dobânzilor şi avertizează că apelurile la moderare salarială sunt subminate de acordarea unor salarii mult prea generoase pentru cei cu poziţii înalte.
Ei îşi reafirmă sprijinul faţă de independenţa BCE şi îi cer să urmărească atent evoluţiile din sectorul imobiliar.
Aceste poziţii au fost adoptate în două rapoarte la proprie iniţiativă, menite să constituie răspunsul Parlamentului la Raportul Anual al BCE pentru 2006 şi la Raportul anual al Comisiei privind zona euro, pentru 2007.
BCE ar trebui să fie precaută privind rata dobânzilor
În raportul privind BCE, realizat de Gay Mitchell (PPE-DE, IE) şi adoptat cu 506 voturi pentru, 64 împotrivă şi 41 abţineri, deputaţii notează că recuperarea economică în zona euro a devenit "un proces indus de factori endogeni".
Deputaţii subliniază însă că orice ridicare a ratei dobânzii ar trebui decisă cu precauţie, astfel încât să nu pună în pericol creşterea economică.
Rata de schimb şi preţurile la locuinţe
Raportul exprimă îngrijorări cu privire la aprecierea euro în raport cu alte cursuri valutare majore şi cere Eurogrupului, Consiliului şi BCE să-şi exercite pe deplin competenţele.
Parlamentul cere totodată BCE să urmărească cu atenţie evoluţia pieţei imobiliare, întrucât ar putea avea consecinţe asupra economiei.
Guvernarea BCE
Parlamentul îşi reafirmă sprijinul pentru independenţa BCE şi obiectivul său de menţinere a stabilităţii preţurilor şi de a lupta împotriva inflaţiei.
Parlamentul recunoaşte utilitatea serviciilor BCE cum ar fi Target şi Target 2, care permit Statelor Membre ale Uniunii monetare să procedeze la schimb rapid de plăţi, în deplină siguranţă.
Deputaţii deplâng, însă, faptul că nu există o guvernare adecvată care să permită BCE să devină un operator activ pe piaţă.
Raportul subliniază că "responsabilitatea şi transparenţa democratică ar fi îmbunătăţită" în situaţia în care Consiliul ar evalua mai mulţi candidaţi la posturile vacante pentru Biroul Executiv al BCE, iar cei selecţionaţi ar fi supuşi unor voturi de învestitură în Parlament.
Deputaţii cer din nou Băncii să publice procesele verbale ale reuniunilor Consiliului Guvernatorilor şi să examineze motivele creşterii numărului de bancnote de 500 euro puse în circulaţie, pentru a identifica eventuale riscuri.
Raport privind zona euro
Într-un raport realizat de Dariusz Rosati (PSE, PL), ca răspuns la raportul anual al Comisiei pentru zona euro, pentru 2007, deputaţii au cerut Statelor Membre să profite de actuala relansare economică pentru a reduce deficiturile şi a acumula excedente.
Ei consideră că astfel s-ar putea îmbunătăţi calitatea finanţelor publice, prin investiţii în educaţie, formare profesională, cercetare şi inovare.
Raportul subliniază că legislatorii şi operatorii naţionali ar trebui să evalueze aprofundat evoluţiilor pe piaţa imobiliară, creşterea preţurilor bunurilor constituind motiv de prudenţă în materie fiscală.
Moderarea salarială începe la vârf
Referitor la evoluţia salarială, Parlamentul pledează pentru o redistribuire mai corectă a rezultatelor creşterii economice.
Deputaţii cer acţionarilor şi directorilor de întreprinderi să aplice o politică responsabilă în materie de remunerare a titularilor de poziţii înalte, deoarece există "o tendinţă de disproporţie în raport cu nivelurile salariale obişnuite, ceea ce dă semnale negative vizând o politică salarială responsabilă".
Deputaţii regretă că "evaluarea respectării criteriilor de inflaţie, stabilite de Tratat, vizează toate Statele Membre, nu numai pe cele din zona euro".
Ei cer continuarea analizelor şi a dezbaterilor politice referitoare la aplicarea criteriilor de convergenţă ţărilor candidate la aderarea la zona euro.
Parlamentul consideră că Eurogrupul ar trebui să se orienteze spre un cadru instituţional mai oficial şi să se doteze cu o infrastructură adecvată, în interesul unei coordonări economice mai puternice.
20070709IPR08943
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
