6.9.2010 B7-0499/2010 PROPUNERE DE REZOLUŢIE depusă pe baza declaraţiei Comisiei
depusă în conformitate cu articolul 110 alineatul (2) din Regulamentul de procedură
referitoare la drepturile omului în Iran, în special cazul lui Sakineh-Mohammadi Ashtiani şi cel al Zahrei Bahrami
Charles Tannock
,
Michał Tomasz Kamiński
,
Tomasz Piotr Poręba
,
Adam Bielan
în numele Grupului ECR
PE446.582v01-00 B7‑0499/2010 Rezoluţia Parlamentului European referitoare la drepturile omului în Iran, în special cazul lui Sakineh Mohammadi-Ashtiani şi cel al Zahrei Bahrami
Parlamentul European,
– având în vedere rezoluţiile sale anterioare privind Iranul,
– având în vedere declaraţia Înaltei Reprezentante a Uniunii pentru afaceri externe şi politica de securitate, Catherine Ashton, din 6 iulie 2010 referitoare la execuţiile iminente din Iran,
– având în vedere declaraţia Înaltei Reprezentante din 12 iunie 2010 cu privire la înrăutăţirea situaţiei drepturilor omului în Iran,
– având în vedere Pactul internaţional cu privire la drepturile civile şi politice (PIDCP) şi Pactul internaţional cu privire la drepturile economice, sociale şi culturale (PIDESC),
– având în vedere articolul 110 alineatul (2) din Regulamentul său de procedură,
A. întrucât situaţia generală a drepturilor omului în Iran nu s-a ameliorat de când a atins un nivel foarte scăzut după alegerile prezidenţiale din iunie 2009 şi întrucât numeroşi iranieni au fost victime ale violenţei, încarcerării şi represiunii utilizate de autorităţile iraniene în ultimul an;
B. întrucât Sakineh Mohammadi Ashtiani, o femeie de 43 de ani, mamă a doi copii, a fost condamnată la moarte prin lapidare în urma unei condamnări pentru adulter din 2006;
C. întrucât, într-o altă cauză, Sakineh Ashtiani a fost condamnată la biciuire şi i s-au aplicat 99 lovituri de bici;
D. întrucât Sakineh Mohammadi Ashtiani a fost condamnată să primească alte 99 de lovituri de bici pentru că, într-o imagine publicată de un ziar britanic, ar fi apărut fără să poarte văl;
E. întrucât la 12 iulie, autorităţile judiciare au oprit provizoriu sentinţa de lapidare a lui Sakineh Ashtiani, oficialii afirmând ulterior că s-ar putea ca aceasta să fie spânzurată;
F. întrucât Zahra Bahrami, o femeie de 45 de ani de naţionalitate olandeză şi iraniană, a fost arestată în timp ce călătorea în Iran la fiica ei, fiind acuzată că face parte dintr-un grup monarhist, că înfiinţează o organizaţie antiguvernamentală şi că face propagandă împotriva regimului iranian, după ce a participat la protestele Ashura din 27 decembrie 2009;
G. întrucât dna Bahrami, încă de la arestare, a fost ţinută în închisoarea de la Evin din Teheran şi prezintă urme de tortură şi abuz;
H. întrucât, potrivit informaţiilor primite de Ministerul afacerilor externe din Ţările de Jos, dna Bahrami va fi condamnată la închisoare pe viaţă sau la moarte;
I. întrucât nici organizaţiilor internaţionale de drepturile omului, nici autorităţilor olandeze nu li s-a permis accesul la dna Bahrami;
J. întrucât autorităţile iraniene continuă să persecute minorităţile religioase, cum ar fi Baha'i şi creştinii, iar în prezent au în detenţie şapte lideri Baha'i, Behrouz Tavakkoli, Saeid Rezaie, Fariba Kamalabadi, Bahid Tizfahm, Jamaloddin Khanjani, Afif Naeimi şi Mahvash Sabet, care sunt condamnaţi la 20 de ani de închisoare fiecare, fără să se fi adus nicio probă împotriva lor;
K. întrucât autorităţile iraniene ţin încă în închisoare sute de persoane închise pe nedrept cu ocazia arestărilor în masă a dizidenţilor politici şi a demonstranţilor paşnici, în urma disputatelor alegeri prezidenţiale din 12 iunie 2009;
L. întrucât Iranul continuă să aresteze şi să ţină în detenţie apărători ai drepturilor omului, cum ar fi Shiva Nazar Ahari, arestată în centrul Teheranului la 20 decembrie 2009 şi care se pare că a fost acuzată de „reunire şi complotare cu scopul comiterii de infracţiuni”, „propagandă împotriva statului” şi „moharebeh” (ofensă adusă lui Dumnezeu), care pot conduce la pedeapsa cu moartea,
1. îndeamnă autorităţile iraniene să anuleze condamnarea la moarte a dnei Ashtiani şi să-i asigure un proces corect;
2. îndeamnă autorităţile iraniene să respecte dreptul Zahrei Bahrami la un proces echitabil şi drepturile sale de deţinut;
3. condamnă cu fermitate faptul că Iranul recurge din ce în ce mai frecvent la pedeapsa cu moartea ca modalitate de intimidare a opoziţiei politice, chiar şi în cazurile în care utilizarea acesteia este interzisă în temeiul dreptului internaţional, cum ar fi cazurile de delincvenţă juvenilă;
4. solicită Iranului să îi elibereze pe cei şapte lideri Baha’I care au fost reţinuţi fără să existe dovezi în sprijinul acuzaţiilor ce li se aduc şi a căror reţinere contravine atât angajamentelor internaţionale asumate de Iran în temeiul Pactului internaţional cu privire la drepturile civile şi politice (PIDCP), cât şi legislaţiei interne a Iranului cu privire la dreptul la un proces echitabil;
5. solicită eliberarea imediată a tuturor persoanelor reţinute doar pentru că şi-au exercitat în mod paşnic dreptul la libera exprimare, asociere şi întrunire şi a persoanelor reţinute din cauza credinţelor lor religioase şi solicită autorităţilor să investigheze şi să aducă în faţa justiţiei funcţionarii guvernamentali şi membrii forţelor de securitate responsabili de uciderea, abuzurile şi tortura la care au fost supuşi dizidenţii sau membrii familiilor lor, demonstranţii şi deţinuţii;
6. solicită Iranului să nu mai aresteze militanţii pentru drepturile omului şi să îi elibereze pe cei care sunt în prezent reţinuţi fără a fi fost condamnaţi în urma unui proces echitabil;
7. reaminteşte că libertatea de gândire, de conştiinţă şi cea religioasă sunt drepturi fundamentale care trebuie să fie garantate în orice circumstanţe în conformitate cu articolul 18 din PIDCP, care a fost semnat şi ratificat de Republica Islamică Iran;
8. este deosebit de îngrijorat de mărturisirile televizate, printre altele ale lui Sakineh Mohammadi Ashtiani, care dau impresia că au fost forţate;
9. încredinţează Preşedintelui sarcina de a transmite prezenta rezoluţie guvernului şi parlamentului Republicii Islamice Iran, Consiliului, Comisiei, Înaltei Reprezentante pentru afaceri externe şi politica de securitate, guvernelor şi parlamentelor statelor membre, Secretarului General al ONU şi Consiliului ONU pentru Drepturile Omului.
