Răspuns dat de dl. Šemeta în numele Comisiei
(22 iunie 2011)
Transferul certificatelor de emisii de gaze cu efect de seră este tratat ca prestare de servicii în interiorul UE, conform normelor prevăzute în Directiva TVA Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată ( JO L 347, 11.12.2006 ). .
Acest tratament este așadar deja armonizat la nivelul UE.
Comisia este la curent cu presupusele cazuri de fraudă în materie de TVA pe piața europeană a carbonului și le tratează cu multă seriozitate, deoarece ele riscă să discrediteze comercializarea certificatelor în general, ca instrument bazat pe piață care poate fi utilizat pentru atingerea obiectivelor de mediu în mod eficient.
Trebuie remarcate însă două aspecte: în primul rând, fenomenul fraudei fiscale există și pe alte piețe decât cea a carbonului și, în al doilea rând, apariția cazurilor de fraudă în materie de TVA nu afectează caracterul strict al plafonului, așadar nu afectează capacitatea schemei UE de comercializare a emisiilor (EU ETS) de a realiza reduceri ale emisiilor.
Comisia a reacționat prompt la presupusele cazuri de fraudă în materie de TVA pe piața carbonului în primăvara anului 2009 și, la sfârșitul lunii septembrie a aceluiași an, a adoptat o propunere COM (2009) 511 final. cu privire la aplicarea opțională și temporară a mecanismului de taxare inversă în legătură cu furnizarea anumitor bunuri și servicii – în special certificate și credite [reduceri de emisii certificate (CER) și unități de reducere a emisiilor (ERU)] comercializate în cadrul EU ETS – care va permite statelor membre să combată fraudele de tip „carusel” într-un mod uniform în întreaga Uniune Europeană.
Parlamentul și-a dat avizul în sesiunea plenară din februarie 2010, iar în 16 martie 2010, Consiliul a adoptat partea propunerii care se referă la EU ETS.
Între timp, mai multe state membre au implementat această directivă, care s-a dovedit a fi eficientă.
Această măsură nu afectează regimul de TVA al furnizării de certificate de emisii, ci numai identitatea persoanei (furnizor sau beneficiar) responsabile de plata taxei.
O altă măsură concepută de Comisie pentru combaterea fraudei pe piața europeană a carbonului a fost înăsprirea cerințelor pentru deschiderea unui cont în registrul electronic în care se păstrează certificatele comercializate.
Aceasta a presupus modificarea regulamentului privind sistemul de registre standardizat și securizat, modificare adoptată în februarie 2010 Regulamentul (CE) nr.
2216/2004 al Comisiei din 21 decembrie 2004 privind un sistem de registre standardizat și securizat în conformitate cu Directiva 2003/87/CE a Parlamentului European și a Consiliului și cu Decizia nr.
280/2004/CE a Parlamentului European și a Consiliului ( JO L 386, 29.12.2004 ). .
Totodată, Comisia a propus în data de 5 mai 2011 un nou set de măsuri menite să întărească integritatea și securitatea sistemului actual de registre și viitorul registru unic al Uniunii care va deveni operațional în 2012.
Printre măsurile propuse se numără cerințe înăsprite de cunoaștere a clientelei și un acces permanent numai pentru citire acordat Europol la datele stocate în registrul Uniunii și în Registrul de tranzacții al Uniunii Europene, măsuri care au ca scop o mai mare eficiență a acțiunilor de combatere a infracțiunilor.
În fine, trebuie menționat că, în data de 1 decembrie 2010, Comisia a publicat „Cartea verde privind viitorul taxei pe valoarea adăugată – Spre un sistem de TVA mai simplu, mai solid și mai eficient” COM (2010) 695 final și SEC (2010) 1455 final. , care tratează și problema fraudei în materie de TVA.
Comisia a lansat o consultare publică deschisă cu privire la această Carte verde, documentul fiind disponibil la adresa: http://ec.europa.eu/taxation_customs/common/consultations/tax/2010_11_future_vat_en.htm.
Părțile interesate au fost invitate să își prezinte opiniile până la sfârșitul lunii mai 2011.
În funcție de rezultatele consultării, Comisia va prezenta, până la sfârșitul anului 2011, o comunicare în care va preciza propunerile viitoare.
