Răspuns dat de dl Špidla în numele Comisiei
(3 iunie 2008)
Articolul 39 din Tratatul CE se referă la una din libertățile fundamentale asigurate în temeiul legislației CE și garantează cetățenilor UE dreptul la libera circulație pe teritoriul unui alt stat UE cu scopul de a lucra în respectivul stat membru.
În ceea ce privește restricțiile temporare cu privire la dreptul liberei circulații a lucrătorilor, Tratatul de aderare a Bulgariei și României permite celorlalte state membre să mențină restricții în privința accesului lucrătorilor bulgari și al celor români pe piețele forței de muncă ale statelor respective pe parcursul unei perioade de tranziție de șapte ani de la aderare și stabilește condițiile de aplicare a acestor restricții de către statele membre.
Există trei etape distincte (formula 2+3+2) și pe parcursul fiecăreia dintre aceste etape se aplică condiții diferite.
În primii doi ani după aderare, deciziile privind accesul lucrătorilor bulgari și al celor români pe piețele forței de muncă sunt, în totalitate, de competența fiecărui stat membru.
La sfârșitul primei etape a regimului de tranziție, Comisia va emite un raport care va sta la baza evaluării de către Consiliului a modului în care s-a desfășurat această primă etapă.
Cu toate acestea, eventuala decizie de prelungire a restricțiilor pentru o perioadă suplimentară de trei ani rămâne, în totalitate, de competența fiecărui stat membru.
Singura condiție pe care statele membre trebuie să o îndeplinească în vederea prelungirii pentru trei ani a restricțiilor pe parcursul celei de-a doua etape o reprezintă notificarea deciziei de prelungire către Comisie înaintea încheierii primei etape a regimului de tranziție.
Statele membre care intenționează să mențină în vigoare restricțiile pentru o perioadă suplimentară de doi ani aferentă celei de-a treia etape a regimului de tranziție trebuie să notifice Comisiei prezența unei perturbări grave sau pericolul apariției unei astfel de perturbări pe piața forței de muncă din statele membre respective.
Prima etapă – în curs de desfășurare – a regimului de tranziție aplicabil în cazul Bulgariei și al României se va încheia la 31 decembrie 2008.
Comisia intenționează să își prezinte raportul referitor la prima etapă a regimului de tranziție în noiembrie 2008.
La momentul adoptării deciziei cu privire la continuarea sau întreruperea aplicării restricțiilor referitoare la lucrătorii bulgari și la cei români, statele membre ar trebui să țină seama de constatările și de datele statistice prezentate în raportul Comisiei.
Cu toate acestea, decizia finală este de competența fiecărui stat membru, cu excepția adoptării de către Comisie a unor măsuri speciale de eliminare a restricțiilor.
Referitor la problema abordată de onorabilul membru cu privire la migrația lucrătorilor din afara statelor membre, Comisia cunoaște faptul că migrația este un fenomen multidimensional.
O politică eficientă și cuprinzătoare în domeniul imigrației necesită adoptarea unor măsuri legislative și operaționale, deoarece admiterea imigranților economici trebuie să se desfășoare în paralel cu măsurile adoptate în favoarea integrării acestora, precum și cu combaterea imigrației ilegale și cooperarea cu țările de origine a imigranților.
Comisia și-a intensificat eforturile depuse în acest context larg.
Mai precis, cu privire la eliminarea barierelor existente în calea migrației legale, Comisia a inițiat punerea în aplicare a Planului său de acțiune privind migrația legală, prezentând în octombrie 2007 o propunere de directivă menită să faciliteze admiterea și mobilitatea lucrătorilor cu înaltă calificare din țări terțe (prin care se prevede o „carte albastră UE”).
În prezent, Comisia este în curs de a elabora noi propuneri de acte legislative care să reglementeze alte categorii de lucrători migranți, și anume lucrătorii sezonieri, lucrătorii transferați în cadrul aceleiași întreprinderi și stagiarii remunerați.
