Întrebarea cu solicitare de răspuns oral O-000249/2011
adresată Comisiei
Articolul 115 din Regulamentul de procedură
Michèle Striffler
în numele Comisia pentru dezvoltare Subiect: Raportul privind răspunderea UE în materie de finanțare pentru dezvoltare
Având în vedere faptul că țările în curs de dezvoltare, în special cele mai sărace, au fost afectate în mod deosebit de criza financiară și economică de la nivel global, este mai necesar ca oricând să realizăm ceea ce prevăd Obiectivele de dezvoltare ale mileniului, și anume alocarea a 0,7% din VNB pentru asistența oficială pentru dezvoltare până în 2015.
Cu toate acestea, în prezent se înregistrează un deficit de finanțare de 50 de miliarde de euro.
Este o abordare realistă să continuăm să afirmăm că UE își menține angajamentul în ceea ce privește îndeplinirea acestui obiectiv?
Dacă da, de unde vor proveni fondurile suplimentare?
Ce vor întreprinde Comisia și statele membre pentru a genera aceste venituri suplimentare?
Pot Comisia și statele membre să-și asume angajamentul că în viitor se vor asigura că toate noile provocări politice, indiferent dacă acestea sunt legate de domeniul relațiilor externe, al schimbărilor climatice sau de alt domeniu, vor face obiectul unei finanțări suplimentare și că, pentru a face față acestor provocări, nu se vor realoca resurse în detrimentul bugetelor pentru dezvoltare existente?
Vor susține Comisia și statele membre participarea deplină a Parlamentului la viitoarea evaluare inter pares a cooperării pentru dezvoltare a UE care va fi efectuată de Comitetul de asistență pentru dezvoltare (CAD) al OCDE?
