Întrebarea cu solicitare de răspuns scris E-008865/2011
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(6 octombrie 2011)
Subiect: Produse alimentare provenite de la animale clonate
Potrivit publicaţiei Daily Mail, în fermele din Marea Britanie există 100 de vaci clonate, iar laptele provenit de la o vacă clonată a ajuns ilegal în câteva magazine importante, fără o menţiune specială pe etichetă.
Autorii articolului afirmă că opt descendenţi direcţi ai vacii clonate au dat naştere altor 97 de animale.
Având în vedere faptul că în prezent nu există o legislaţie privind produsele provenite de la animale clonate, Comisia este rugată să precizeze dacă are cunoştinţă de situaţia din Marea Britanie, de alte situaţii similare din statele membre şi, de asemenea, dacă îşi menţine poziţia împotriva interzicerii consumului produselor provenite de la aceste animale.
