Răspuns dat de dl Kallas în numele Comisiei
(9 februarie 2010)
Acest răspuns se referă exclusiv la Comisie.
În primul rând, Comisia ar dori să reamintească distinsei membre că articolul 27 din Statutul funcționarilor Comunităților Europene prevede că „recrutarea trebuie să vizeze asigurarea angajării funcționarilor cu cel mai înalt nivel de competentă, de eficiență și de integritate, recrutați pe o bază geografică cât mai largă dintre resortisanții statelor membre ale Comunităților”.
În consecință, recrutarea se bazează pe „merit” și nu există ca regulă nicio cotă pentru diferitele state membre.
Numai în contextul specific al unei extinderi, se iau măsuri speciale pentru a se atinge într-o perioadă relativ scurtă de timp o reprezentare adecvată a noilor state membre în rândul personalului instituțiilor.
Au fost adoptat regulamente ale Consiliului pentru a deroga de la dispozițiile articolului menționat anterior și a permite organizarea de concursuri la care pot participa doar cetățenii statelor membre în cauză.
În ceea ce privește statele membre UE-2, Comisia a definit un obiectiv global de recrutare.
În plus, au fost stabilite obiective indicative pentru fiecare stat membru.
Măsura în care aceste obiective distincte sunt îndeplinite depinde de mulți factori, numai o parte dintre aceștia aflându-se sub controlul instituțiilor.
1.
La 1 decembrie 2009, pentru Comisie lucrau 530 de funcționari și de agenți temporari români.
În plus, există 268 de alți agenți români: 223 de agenți contractuali și 45 de experți naționali detașați.
Aceste cifre arată că s-au înregistrat progrese semnificative, cu toate că România a devenit membră a Uniunii doar de 3 ani.
Obiectivele indicative de recrutare au fost calculate în momentul extinderii pe baza populației, a numărului de voturi în cadrul Consiliului și a numărului de locuri în Parlament.
S-a stabilit o perioadă de tranziție de 5 ani pentru a permite recrutarea preferențială a cetățenilor celor două noi state membre.
Această perioadă de tranziție va dura până la sfârșitul anului 2011.
Incluzând recrutările care sunt în curs de desfășurare, la 1 decembrie 2009, respectiv cu 2 ani înainte de încheierea perioadei de tranziție, acest obiectiv indicativ pentru cetățenii români a fost atins în proporție de 90%.
2.
Începând din 2007, un sistem de monitorizare a fost pus în aplicare pentru a asigura prioritatea recrutărilor din noile state membre UE-10.
Din 2009, acest sistem este pus în aplicare și în ceea ce privește statele membre UE-2, și anume România și Bulgaria.
DG-urile care nu au și-atins obiectivul indicativ în materie de recrutări din noile state membre nu pot recruta cetățeni ai UE-15.
Aceste măsuri continuă să se aplice în 2010.
În ceea ce privește listele suplimentare de rezervă cu cetățeni ai UE-2, Comisia a solicitat Oficiului European pentru Selecția Personalului (EPSO) să organizeze o nouă serie de concursuri deschise care se adresează în mod special cetățenilor UE-2, pentru ambele grupuri de funcții - asistent (AST), respectiv administrator (AD) (inclusiv administratori lingvistici) -, în urma cărora un număr mare de candidați pot fi incluși pe listele de rezervă.
Se preconizează că listele de rezervă vor fi disponibile în prima jumătate a anului 2010, ceea ce asigură timp suficient pentru recrutări înainte de încheierea perioadei de tranziție.
Deși Comisia a înregistrat progrese importante în domeniul recrutărilor UE-2, atât în grupul de funcții AD, cât și în grupul de funcții AST, actuala pondere relativ ridicată a agenților temporari evidențiază că sunt necesare alte măsuri complementare concursurilor externe în curs de desfășurare.
Prin urmare, în ianuarie 2010 au fost lansate concursuri interne la care pot participa funcționari și agenți temporari bulgari și români.
