Deteriorarea situaţiei din Georgia - dezbatere în plenul Parlamentului European
Relaţii externe
2008-05-07 - 18:42
În data de 7 mai 2008 a avut loc o dezbatere cu privire la deteriorarea situaţiei din Georgia, la care au fost invitaţi să participe secretarul de stat sloven pentru afaceri europene Janez Lenarcic, în numele preşedinţiei slovene a UE şi comisarul pentru relaţii externe, Benita Ferrero Waldner.
"Suntem foarte preocupaţi de numărul crescând al forţelor armate ruseşti din Abhazia şi de introducerea a 15 puncte de frontieră adiţionale la graniţa cu Georgia" a declarat secretarul de stat sloven pentru afaceri europene Janez Lenarcic, în numele preşedinţiei slovene a Consiliului UE.
"Uniunea Europeană reiterează angajamentul său cu privire la suveranitatea şi integritatea teritorială a Georgiei conform Rezoluţiei 1808 a Consiliului de Securitate ONU", a adăugat.
Cu privire la situaţia internă din Georgia, secretarul de stat şi-a exprimat speranţa că la 21 mai a.c. vor avea lor alegeri libere şi corecte, declarând că "autorităţile georgiene trebuie să asigure încrederea cetăţenilor în aceste alegeri".
Comisarul european pentru relaţii externe, Benita Ferrero-Waldner, şi-a exprimat "sprijinul deplin" pentru Georgia, declarând că "decizia Rusiei de a întări legăturile cu elementele separatiste din regiunile secesioniste Abhazia şi Osetia de Sud reprezintă o erodare a integrităţii teritoriale a Georgiei (...)
Orice propunere de acţiune trebuie măsurată în contextul capacităţii sale de a 'reduce temperatura', având în vedere că stabilitatea întregii regiuni a Caucazului de Sud este în pericol".
Oficialul european a reamintit în cadrul plenului că Comisia Europeană va oferi Georgiei 2 milioane de euro sub forma de ajutor electoral pentru alegerile următoare.
Preşedintele Comisiei pentru Afaceri Externe Jacek Saryusz-Wolski (EPP-ED, PL) a declarat că acţiunile ruseşti "violează acordurile existente şi integritatea teritorială a Georgiei, subminând astfel eforturile internaţionale".
El a solicitat Rusiei să îşi schimbe decizia de a-şi intensifica legăturile cu separatiştii şi să îşi retragă forţele.
Deputatul european este de părere că ar putea fi luată în considerare o misiune PESC.
"Uniunea Europeană ar trebui să acţioneze în concordanţă cu ambiţiile sale şi să nu fie doar un contribuitor, dar şi un jucător în situaţii de gestionare a conflictelor."
Hannes Swoboda (PSE, AT) a spus: "s-a creat brusc o frontieră în mijlocul ţării".
Totuşi, a menţionat că Georgia trebuie să manifeste reţinere în ceea ce priveşte folosirea de termeni cu tentă războinică, cum ar fi acelea folosite de către vice prim-ministrul Giorgi Baramidze ieri (6 mai 2008) în Comisia pentru Afaceri Externe a PE.
Deputatul a adăugat "o misiune de pace condusă unilateral de către una dintre părţile aflate în conflict, în special de cea mai amplă", nu este durabilă.
De asemenea, a pledat pentru alegeri libere şi corecte la 21 mai a.c.
Din partea grupului ALDE, Georgs Andrejevs (ALDE, LV) a declarat că trupele militare ruseşti au un efect destabilizator, adăugând că: "ar trebui luate în calcul trupe supervizate de UE".
A mai spus că este important ca în Georgia să existe o adevărata cultură politică democratică, menţionând că "autorităţile administrative din Georgia nu au făcut tot ceea ce era necesar pentru a convinge populaţia că nu se va confrunta cu probleme electorale din scrutinul anterior".
Marie Anne Isler Béguin (Verzii/EFA, FR), preşedintele Delegaţiei Parlamentare pentru Relaţiile cu ţările din Caucazul de Sud, a spus că situaţia este similară cu o anexare.
Nu se poate reconstrui încrederea, nu există dialog, acestea fiind distruse cu 2 ani în urmă, a adăugat.
Konrad Szymanski (UEN, PL) a spus că "o linişte ruşinoasă a existat în UE în ceea ce priveşte Georgia".
El a spus că epurarea etnică din 1990 a dus la situaţia prezentă şi a avertizat că: "spunând nu aderării Georgiei la NATO Rusia este încurajată în acţiunile sale (...)
Dacă asistăm la partiţia regiunii de către Rusia, noul imperialism rusesc va împinge regiunea spre un război".
"Situaţia în Georgia este într-atât de deteriorată astăzi, încât 25% din populaţie a părăsit ţara", a spus Miloslav Ransdorf (EUL/NGL, CZ).
A mai menţionat că noul preşedinte rus Medvedev "va avea nevoie de timp să implementeze ceea ce a spus că va face: să ofere un gest de prietenie Georgiei."
Benita Ferrero-Waldner a replicat că Georgia "nu ar trebui să cadă în capcana de a reacţiona violent şi trebuie să-şi consolideze propria democraţie".
A adăugat că nu poate fi vorba ca UE să rămână indiferentă, menţionând totodată că, Consiliul a iniţiat deja discuţiile pe tema facilitării de vize Georgiei şi din ce în ce mai multe state membre conştientizează importanţa subiectului, cu toate că, încă nu s-a ajuns la unanimitate.
A amintit, de asemenea, membrilor PE, că, Comisia Europeană a oferit ajutor substanţial persoanelor dizlocate (IDPs - Internally Displaced Persons) care s-au refugiat din Abkhazia în anii precedenţi.
20080507IPR28481
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
