ÎNTREBARE CU SOLICITARE DE RĂSPUNS SCRIS P-5973/08
adresată de Gabriela Creţu (PSE)
Comisiei
(31 octombrie 2008)
Subiect: Cu privire la reînfiinţarea postului de responsabil cu situaţia drepturilor omului în cadrul Delegaţiei Comisiei Europene în La Paz, Bolivia
Situaţia socială a Boliviei a fost mereu preocupantă pentru Uniunea Europeană din cauza nivelului ridicat al sărăciei.
Este motivul pentru care Uniunea Europeană, în cadrul politicii de cooperare pentru dezvoltare, este astăzi cel mai mare donator în Bolivia.
Proiectele dezvoltate în ţara latino-americană se bucură de succes și de aprecierea beneficiarilor și guvernaţilor.
Asistăm astăzi la o creștere alarmantă a manifestărilor rasiste îndreptate asupra celor fără apărare dar, în egală măsură, și asupra celor ce exercită puterea ca urmare a votului democratic obţinut în alegeri.
S-au înregistrat acte violente îndreptate împotriva instituţiilor publice dar, mai ales, împotriva apărătorilor drepturilor omului și a celor ce aparţin comunităţilor indigene.
Investiţii ale Uniunii Europene în Santa Cruz au fost de asemenea atacate, iar cărţile din biblioteci au fost arse în stradă.
Recrudescenţa fascismului, în orice parte a lumii și din orice cauză, trebuie să ne determine să luăm măsuri.
În aceste condiţii, rolul Uniunii de mediator și observator al fenomenelor sociale, politice și economice boliviene crește.
Cu toate acestea, Comisia a decis reducerea personalului Delegaţiei Uniunii Europene în La Paz cu două posturi.
Drept consecinţă, Delegaţia rămâne fără responsabil pentru situaţia drepturilor omului într-un moment în care rolul său ar fi fost mai mult decât necesar.
Economia în privinţa apărării valorilor și principiilor nu este cel mai recomandat lucru și poate avea consecinţe nescontate.
Considerând că decizia a fost rezultatul unei erori neintenţionate,
1. solicităm poziţia Comisiei în această privinţă,
2. măsuri rapide de corectare a situaţiei constând într-o suplimentare a personalului Delegaţiei, care să permită instituţiilor europene o informare permanentă și corectă asupra situaţiei drepturilor omului în Bolivia și decizii fundamentate în realităţile ţării.
