Întrebarea cu solicitare de răspuns scris E-9585/2010
adresată Comisiei
Articolul 117 din Regulamentul de procedură
Cătălin Sorin Ivan (S&D)
(23 noiembrie 2010)
Subiect: Proliferarea practicilor ilegale în domeniul pariurilor sportive
În ultima perioadă, apar tot mai multe dezvăluiri privind mafia pariurilor din sport.
Conform CNN, sunt cercetate peste 270 de meciuri de fotbal ce au avut loc în Europa și Asia, în 2009 și 2010, asupra cărora planează suspiciunea trucajelor influențate de mafia pariurilor.
Meciuri de fotbal din țări precum Germania, Austria, precum și 12 partide din Europa League, 3 din Champions League și un meci contând pentru preliminariile Euro 2011 Under 21 sunt suspectate de aranjamente cu casele de pariuri.
Până acum, doar în Italia și Polonia au fost finalizate anchete soldate cu arestări.
România, alături de alte state est-europene, riscă să devină un El Dorado al mafiei pariurilor.
Spre exemplu, în România, în fiecare lună, se pariază în jur de zece milioane de euro, sumă semnificativă pentru o țară grav afectată de sărăcie.
Chiar dacă și în alte sporturi, cum este și tenisul, acest fenomen a proliferat, fotbalul pare „rege” și în această privință.
O altă anomalie sesizată atât de presa sportivă, cât și de oficialități din lumea sportului este relația de sponsorizare între casele de pariuri și cluburile de fotbal.
Tot mai multe echipe joacă purtând pe tricouri denumirile unor celebre case de pariuri, ceea ce, inevitabil, naște o suspiciune privind legătura dintre interesele unei case de pariuri și prestația sportivă a echipei sponsorizate.
Care este poziția Comisiei Europene față de acest fenomen ce riscă să compromită spiritul de fair-play și ce masuri are în vedere, în contextul în care forurile sportive responsabile, FIFA și UEFA, par depășite în acest moment de flagelul mafiei pariurilor?
