31.8.2007
PROPUNERE DE REZOLUŢIE
depusă pe baza întrebărilor cu solicitare de răspuns oral B6 0149/2007 şi B6 0150/2007
în conformitate cu articolul 108 alineatul (5) din Regulamentul de procedură de
– Cristina Gutiérrez-Cortines, în numele Grupului PPE
– María Sornosa Martínez, în numele Grupului PSE
– Vittorio Prodi, în numele Grupului ALDE
– Liam Aylward, Adriana Poli Bortone, Alessandro Foglietta, Cristian Muscardini, în numele Grupului UEN
– Marie Anne Isler Béguin şi David Hammerstein, în numele Grupului VERT
– Roberto Musacchio în numele Grupului GUE/NGL
– Johannes Blokland, în numele Grupului IND/DEM
privind obiectivele UE în cadrul celei de-a 8-a sesiuni a Conferinţei părţilor (COP8) semnatare ale Convenţiei Organizaţiei Naţiunilor Unite privind combaterea deşertificării (CONUCD), care va avea loc la Madrid, în perioada 3-14 septembrie 2007
Rezoluţia Parlamentului European privind obiectivele UE în cadrul celei de-a 8-a sesiuni a Conferinţei părţilor (COP8) semnatare ale Convenţiei Organizaţiei Naţiunilor Unite privind combaterea deşertificării (CONUCD), care va avea loc la Madrid, în perioada 3-14 septembrie 2007
Parlamentul European,
–
având în vedere cea de-a 8-a sesiune a Conferinţei părţilor (COP8) semnatare ale Convenţiei Organizaţiei Naţiunilor Unite privind combaterea deşertificării (CONUCD), care va avea loc la Madrid - Spania, în perioada 3-14 septembrie 2007
–
având în vedere articolul 108 alineatul (5) din Regulamentul său de procedură,
A.
întrucât deşertificarea înseamnă degradarea solului în zonele aride, semiaride şi uscat subumede ca urmare a acţiunii unor factori diverşi, incluzând variaţiile climatice şi activităţile umane şi necesitând, prin urmare, un diagnostic şi un program de implementare holistică;
B.
întrucât schimbările climatice provoacă încălzirea planetei, determinând o creştere a temperaturii solului şi o mărire, în consecinţă, a indicelui de evaporare, ceea ce are ca rezultat deşertificarea;
C.
întrucât o temperatură înaltă conduce la secarea puţurilor, diminuează debitul râurilor şi nivelul pânzelor freatice ducând, în consecinţă, la distrugerea structurii superficiale a solului; întrucât, în condiţiile actuale de creştere a duratei perioadelor de secetă, va fi mult mai dificil ca pădurile să fie refăcute după un incendiu care a dus la deşertificare;
D.
întrucât deşertificarea şi seceta sunt probleme care afectează toate regiunile lumii, iar pentru combaterea deşertificării şi/sau atenuarea efectelor secetei este necesară o acţiune comună; întrucât Convenţia Organizaţiei Naţiunilor Unite pentru combaterea deşertificării, cu 191 de ţări semnatare, aproape universal, este singurul instrument internaţional care produce efecte juridice şi care tratează problema degradării solului în zonele aride;
E.
întrucât în rândul ţărilor care se confruntă cu fenomene de secetă puternică şi/sau de deşertificare se află numeroase ţări în curs de dezvoltare şi, în special, ţările cele mai slab dezvoltate;
F.
întrucât în Programul Organizaţiei Naţiunilor Unite pentru mediu (PONUM) se estimează că procesul de deşertificare afectează, în prezent, aproximativ 25% până la 30% din suprafaţa uscatului planetar, în timp ce între 1,2 şi 2 miliarde de oameni din cel puţin 100 de state se află în zone de risc; întrucât pierderile economice datorate diminuării productivităţii au fost estimate la 42 de miliarde de dolari în 1992 (64 de miliarde de dolari la nivelul preţurilor din 2006); întrucât rata globală a deşertificării este în creştere, dând naştere la sărăcie, migraţie forţată şi conflicte;
G.
întrucât ¾ dintre terenurile aflate în zonele aride, semiaride şi uscat subumede sunt în continuă degradare şi aproape jumătate din terenurile cultivate cu ape fluviale sunt în pericol, degradarea având ca rezultat diminuarea biodiversităţii, scăderea fertilităţii solului şi a capacităţii sale de a reţine apa, o eroziune sporită şi reducerea capturii de carbon;
H.
întrucât procesul de deşertificare apare, în special, în cazuri de cultivare excesivă a terenurilor, de păşunat excesiv, de irigare necorespunzătoare şi de despădurire; întrucât aceste cazuri apar în urma unui management defectuos al terenurilor care, la rândul său, este adesea generat de condiţiile de viaţă, socio-economice, ale agricultorilor; întrucât, conform studiilor, investiţiile în practicile de management sustenabil al terenurilor ar fi profitabile;
I.
întrucât fenomenele climatice extreme, precum inundaţiile şi seceta generate de schimbările climatice, devin din ce în ce mai frecvente şi au efecte cu mult mai grave, ca urmare a creşterii riscului şi a consecinţelor economice şi sociale negative ale deşertificării;
J.
întrucât deşertificarea contribuie, de asemenea, la schimbarea climei, la degradarea solului şi, prin urmare, la reducerea vegetaţiei, ceea ce conduce la creşterea emisiilor şi la reducerea drenării carbonului; întrucât refacerea zonelor aride ar putea avea un important impact pozitiv;
K.
întrucât CONUCD joacă un rol-cheie în cadrul eforturilor globale de eradicare a sărăciei, de dezvoltare sustenabilă şi de îndeplinire a „obiectivelor de dezvoltare ale mileniului”,
1.
îşi exprimă sprijinul pentru CONUCD şi pentru reforma acesteia; invită Comisia şi statele membre să prezinte, în strânsă cooperare cu partenerii ACP, o poziţie unitară în sesiunea COP;
2.
îşi exprimă sprijinul pentru elaborarea unui plan strategic de acţiune care să includă obiective având termene precise de realizare; solicită ca UE să se angajeze într-o manieră constructivă în formularea şi negocierea planului strategic stabilit pe o perioadă de 10 ani, în vederea creării unor mecanisme solide şi eficace de implementare eficientă a convenţiei; în acest sens, solicită să se acorde o atenţie deosebită:
∙ realizării de progrese pe teren şi în cadrul comunităţilor locale
∙ realizării unei sinergii în vederea implementării CONUCD şi a „obiectivelor de dezvoltare ale mileniului”
∙ dezvoltării de competenţe la alte niveluri decât cel central şi concentrării pe actorii locali;
3.
subliniază rolul societăţii civile şi al populaţiei locale în implementarea şi realizarea obiectivelor CONUCD;
4.
recomandă organizarea, înainte de următoarea conferinţă a părţilor, a unei conferinţe de evaluare a nivelului de implementare şi eficienţă al planurilor de acţiune în regiunile cele mai afectate, în special în Africa;
5.
recunoscând importanţa degradării solului ca un obstacol crucial în calea dezvoltării viitoare a ţărilor afectate, solicită ca politica de dezvoltare a UE să acorde o atenţie deosebită acestui fenomen, inclusiv în cadrul evaluării nevoilor de asistenţă pentru dezvoltare;
6.
îşi exprimă preocuparea faţă de absenţa unei finanţări adecvate acţiunilor, salută faptul că Fondul global de mediu devine mecanismul financiar al convenţiei şi solicită UE să mărească fondurile destinate finanţării măsurilor de combatere a deşertificării, în contextul existenţei unor mecanisme flexibile în cadrul Convenţiei Naţiunilor Unite privind climatul;
7.
solicită ca reforma PAC să introducă criterii obligatorii privind combaterea deşertificării şi a degradării solului în zonele afectate din Uniunea Europeană; în plus, solicită elaborarea unei politici de prevenire şi implementare în vederea menţinerii populaţiei în zonele rurale;
8.
solicită Comisiei să analizeze posibilitatea înfiinţării unui Observator European al Secetei care să strângă informaţii şi să propună măsuri de atenuare şi de monitorizare în vederea diminuării efectelor secetei în Europa;
9.
recunoaşte că studiile recente au ajuns la concluzia că nivelul costurilor de reducere a degradării solului în zonele afectate ar fi inferior celor care rezultă din degradare; este conştient de faptul că un angajament pe termen lung este necesar pentru ca măsurile pentru combaterea deşertificării să fie eficiente;
10.
invită Comisia şi statele membre să-şi intensifice cooperarea internaţională în vederea implementării CONUCD prin punerea la dispoziţie a unor stimulente şi a unui sprijin financiar, şi să sprijine programele de cooperare transfrontalieră în domeniul apei; în plus, solicită ca acest subiect să fie introdus pe ordinea de zi a viitoarei întâlniri la nivel înalt UE-Africa;
11.
îşi reiterează rezoluţia din iulie 2005 şi dezamăgirea cu privire la absenţa unor reglementări obligatorii şi cuprinzătoare care să interzică importul în UE de lemn tăiat ilegal şi de origine nesustenabilă;
12.
încredinţează Preşedintelui sarcina de a transmite prezenta rezoluţie Consiliului, Comisiei, părţilor semnatare ale CONUCD şi Secretariatului CONUCD.
