3.3.2010 B7-0152/2010 PROPUNERE DE REZOLUŢIE depusă pe baza declarațiilor Consiliului și Comisiei
în conformitate cu articolul 110 alineatul (2) din Regulamentul de procedură
referitoare la situația societății civile și a minorităților naționale din Belarus
Adrian Severin
,
Kristian Vigenin
,
Marek Siwiec
,
Justas Vincas Paleckis
în numele Grupului S&D
PE433.014v01-00 B7‑0152/2010 Rezoluția Parlamentului European referitoare la situația societății civile și a minorităților naționale din Belarus
Parlamentul European,
– având în vedere rezoluțiile sale anterioare referitoare la Belarus,
– având în vedere concluziile cele de-a 2996-a reuniuni a Consiliului Afaceri Externe din 22 februarie 2010 și declarația Înaltei Reprezentante, Lady Ashton, referitoare la situația Uniunii Polonezilor din Belarus din 16 februarie 2010,
– având în vedere Convenția-cadru a Consiliului Europei pentru protecția minorităților naționale din 1 februarie 1995,
– având în vedere articolul 110 alineatul (2) din Regulamentul său de procedură,
A. întrucât, la 15 februarie, 40 de militanți, în special membri ai Uniunii Polonezilor din Belarus (UPB), inclusiv Angelika Borys (președintă a UPB), Igor Bancer (purtător de cuvânt al UPB), Mieczyslaw Jaskiewicz (vicepreședinte), Andrzej Poczobut (președinte al Consiliului de supraveghere al UPB) și Anatol Lebedzka, liderul formațiunii de opoziție, Partidul Civil Unit din Belarus, au fost arestați în Belarus pentru a împiedica participarea acestora la procesul privind Casa Polonă din Ivyanets; întrucât, până la 20 februarie, toți militanții au fost eliberați;
B. întrucât Uniunea Polonezilor din Belarus, condusă de Angelika Borys, care a fost aleasă în mod democratic de două ori, prima dată în 2005 și apoi în 2009, nu este recunoscută de autoritățile guvernamentale și s-a confruntat în mod regulat cu acte de hărțuire și persecuții încă din 2005 și întrucât membrii acesteia au fost acuzați în repetate rânduri de activități ilegale și sunt cercetați penal;
C. întrucât autoritățile din Belarus îl consideră pe Stanislaw Siemaszko drept liderul legitim al Uniunii Polonezilor și își declară sprijinul pentru organizația sub conducerea sa, considerată nelegitimă de guvernul polonez;
D. întrucât Casa Polonă din Ivyanets a fost achiziționată de UPB, prezidată de Angelika Borys, în 2003 și se află, conform legii, în proprietatea acestei organizații;
E. întrucât, la 8 februarie, într-un proces ținut în spatele ușilor închise, Teresa Sobal (președintă a filialei UPB Ivyanets) a fost acuzată de ocuparea „neautorizată” a Casei Polone și întrucât, prin procesul din 15 februarie, s-a stabilit că această proprietate trebuie retrocedată Uniunii nelegitime sprijinite de guvernul din Belarus;
F. întrucât Polonica, o companie cu sediul la Hrodna, condusă de Angelika Borys, singura sursă de finanțare pentru UPB, a fost amendată cu 71 de milioane de ruble pentru presupusa încălcare a legislației fiscale, fiind acum în pericol de faliment;
G. întrucât actele de discriminarea împotriva Uniunii Polonezilor, cea mai mare organizație neguvernamentală din Belarus, sunt simptomatice pentru tratamentul general al societății civile și al opoziției democratice din Belarus;
H. întrucât Constituția Republicii Belarus garantează libertatea de întrunire și respectarea drepturilor minorităților;
I. întrucât Republica Belarus este membră a OSCE și depune tot mai multe eforturi pentru a deveni membră a Consiliului Europei,
1. își exprimă profunda îngrijorare cu privire la recentele încălcări ale drepturilor omului îndreptate împotriva membrilor societății civile din Republica Belarus, în special a membrilor Uniunii Polonezilor, și își declară solidaritatea cu cetățenii care nu se pot bucura pe deplin de drepturile lor civile;
2. condamnă acțiunile poliției împotriva Uniunii Polonezilor și orice încercări ale autorităților belaruse de a impune comunității poloneze o nouă conducere; subliniază faptul că Uniunea Polonezilor este o organizație care desfășoară activități educative și culturale, nu un partid politic; solicită, prin urmare, autorităților belaruse să îi permită acesteia să funcționeze liber și să își îndeplinească sarcinile statutare;
3. îndeamnă Republica Belarus să-și respecte angajamentele luate în cadrul OSCE și la nivel internațional în ceea ce privește protecția și promovarea drepturilor minorităților sale; solicită, în același timp, autorităților să îmbunătățească condițiile de funcționare a societății civile, în special cu privire la libertatea de exprimare, libertatea de întrunire, situația mass-mediei independente și înregistrarea ONG-urilor;
4. reamintește că Uniunea Europeană a dat deja dovadă de o deschidere semnificativă față de Belarus, exprimată de altfel și prin includerea Republicii Belarus în Parteneriatul estic; reamintește că reușita acestui angajament depinde de măsurile luate pentru democratizarea și respectarea drepturilor omului, inclusiv a drepturilor minorităților, de către guvernul din Belarus;
5. încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, Adunărilor Parlamentare ale OSCE și Consiliului Europei, Secretariatului Comunității Statelor Independente, precum și parlamentului și guvernului din Belarus.
