9.5.2011 B7-0321/2011 PROPUNERE DE REZOLUŢIE depusă pe baza întrebărilor cu solicitare de răspuns oral B7‑0306/2011 , B7‑0307/2011 , B7‑0308/2011 , B7‑0310/2011 , B7‑0311/2011 și B7‑0313/2011
în conformitate cu articolul 115 alineatul (5) din Regulamentul de procedură
referitoare la criza din sectorul pescuitului din UE datorată creșterii prețului petrolului
Isabella Lövin
,
Raül Romeva i Rueda
,
Jean-Paul Besset
în numele Grupului Verts/ALE
PE465.609v01-00 B7‑0321/2011 Rezoluția Parlamentului European referitoare la criza din sectorul pescuitului din UE datorată creșterii prețului petrolului
Parlamentul European,
– având în vedere Comunicarea Comisiei COM(2008)0453 privind încurajarea adaptării flotelor de pescuit din Uniunea Europeană la consecințele economice ale creșterii prețurilor combustibililor,
– având în vedere Regulamentul (CE) nr.
875/2007 al Comisiei din 24 iulie 2007,
– având în vedere Cartea verde a Comisiei privind reforma politicii comune în domeniul pescuitului ( COM(2009)0163 ),
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât toate sectoarele UE care depind de petrolul fosil sunt afectate în aceeași măsură de creșterea prețului petrolului, cu excepția aviației și transportului maritim (inclusiv pescuitul), întrucât acestea sunt scutite de impozitele pe energie și carburanți (Directiva 2003/96/CE a Consiliului din 27 octombrie 2003) și, prin urmare, sunt proporțional mult mai puțin afectate de o creștere a prețului petrolului decât alte sectoare;
B. întrucât peste 70% din stocurile de pește se confruntă cu pescuitul excesiv;
C. întrucât este bine cunoscut faptul că subvențiile pentru combustibili, inclusiv scutirea de taxe pe combustibili contribuie la, și pot fi catalizatorul economic al pescuitului excesiv, întrucât costurile reduse de funcționare permit continuarea pescuitului în cazul stocurilor pescuite excesiv sau aproape epuizate;
D. întrucât, conform Comunicării Comisiei COM(2008)0453 , creșterea prețurilor combustibilului îi afectează în cea mai mare măsură pe cei cu cel mai mare consum de energie, de exemplu traulele laterale, costurile pentru combustibil atingând uneori 60% din valoarea peștelui descărcat, în timp ce navele de coastă care pescuiesc cu unelte de pescuit pasive sunt mult mai puțin afectate, cu costuri ale combustibilului ce se ridică la doar 5-20% din valoarea peștelui descărcat;
E. întrucât situația este exacerbată de incapacitatea multora dintre pescari de a include costurile activităților lor în prețul de vânzare, ca urmare a actualei structuri a pieței și a dominației intermediarilor corporativi;
F. întrucât se estimează că flota mondială de pescuit este responsabilă pentru cel puțin 1,2% din consumul de petrol la nivel mondial;
G. întrucât ajutorul de stat de minimis pentru sectorul pescuitului (Regulamentul (CE) nr.
875/2007 al Comisiei din 24 iulie 2007) a fost deja înzecit în 2007, de la 3000 la 30 000 de euro;
H. întrucât UE a recunoscut concluziile IPCC conform cărora țările industrializate trebuie să-și reducă emisiile de gaze cu efect de seră cu 25-40% până în 2020, în comparație cu nivelurile din 1990, iar Consiliul European a stabilit un obiectiv al UE de reducere a emisiilor de gaze cu efect de seră cu 80-95% până în 2050;
I. întrucât, în Rezoluția sa adoptată la 25 noiembrie 2010, Parlamentul European a solicitat UE să treacă la un obiectiv de reducere a emisiilor de gaze cu efect de seră cu 30% până în 2020;
J. întrucât, în cadrul summitului privind biodiversitatea de la Nagoya (octombrie 2010), statele membre ale UE s-au angajat să elimine subvențiile care dăunează mediului până cel târziu în 2020;
K. întrucât liderii G-20 s-au angajat în 2009 să elimine treptat, pe termen mediu, subvențiile ineficiente pentru combustibilii fosili;
L. întrucât, în multe state membre, subvențiile UE disponibile au fost adesea folosite pentru a sprijini dezvoltarea unor flote de pescuit pe scară largă, mari consumatoare de energie și dăunătoare mediului, presupunându-se că energia va continua să fie ieftină;
M. întrucât costurile ridicate ale energiei nu sunt un fenomen temporar, ci unul structural și permanent; întrucât sectorul trebuie să se adapteze în mod corespunzător;
N. întrucât anumite state membre au inițiat scheme care vizează reducerea consumului de carburanți al flotelor lor, iar astfel de inovații trebuie sprijinite;
O. întrucât dezbaterile din cadrul OMC în contextul rundei Doha se concentrează pe modalități de eliminare a subvențiilor în domeniul pescuitului care denaturează piața,
1. conchide că flotele de pescuit europene trebuie să fie restructurate de urgență, schimbând navele de pescuit și echipamentele mari consumatoare de energie și dăunătoare mediului și adoptând practici mai pozitive care necesită mai puțină energie și sunt mai durabile pe termen lung, din punct de vedere social și economic și din punctul de vedere al mediului;
2. invită Comisia să inițieze un studiu privind efectele eliminării obligației statelor membre de a scuti combustibilul marin de impozitare, introducând un nivel minim pentru impozitul pe energie și carburanți marini și incluzând sectorul transportului maritim în schema UE de comercializare a certificatelor de emisii;
3. consideră că acordarea de finanțare publică suplimentară sectorului pescuitului ca urmare a creșterii prețului carburanților ar fi contraproductivă în contextul reformei PCP și ar stimula proprietarii de nave să folosească motoare mai puternice, cu un consum mai ridicat de energie;
4. consideră că subvențiile pentru combustibili, inclusiv scutirile de impozite, au ca rezultat reducerea costurilor și restabilirea profitabilității, stimulând continuarea pescuitului în ciuda reducerii capturilor și conducând la pescuitul excesiv, capitalizarea excesivă a flotelor, reducerea eficienței economice a sectorului și pierderea rentei resurselor;
5. consideră că sporirea ajutorului de minimis de la cifra actuală de 30 000 de euro pentru a compensa creșterea prețurilor carburanților ar împiedica adaptarea industriei pescuitului la creșterea continuă și inevitabilă a prețului carburanților, care afectează toate sectoarele dependente de combustibilii fosili, ținând seama de faptul că sectorul pescuitului este mai puțin vulnerabil decât alte sectoare ca urmare a scutirii de taxe;
6. consideră că sporirea subvențiilor pentru combustibili, într-un moment de reduceri generalizate ale cheltuielilor publice și după angajamentele asumate de liderii G-20 în privința eliminării treptate a subvențiilor pentru combustibili și în contextul acordului dintre membri ai OMC de a introduce subvențiile pentru pescuit sfera de aplicare a normelor OMC, poate submina rolul de lider al UE în cadrul procesului de negociere în curs, ceea ce ar încuraja alte state să sporească, la rândul lor, subvențiile, contribuind astfel la un cerc vicios care a condus deja la scăderea considerabilă a costurilor operaționale ale tehnicilor de pescuit distructive din oceanele lumii, contribuind la pescuitul excesiv, cu efecte devastatoare;
7. încredințează Președintelui sarcina de a transmite prezenta rezoluție Comisiei, guvernelor statelor membre și reprezentanților organizațiilor europene din sectorul pescuitului.
