ÎNTREBARE ORALĂ H-0092/10
pentru timpul afectat întrebărilor din perioada de sesiune martie 2010
în conformitate cu articolul 116 din Regulamentul de procedură
de
Nikolaos Chountis
Consiliul
Subiect: Pactul de stabilitate și situația financiară în statele membre
Consiliul European din 11 februarie 2010 a adoptat o decizie istorică, ca de altfel și Eurogrupul la 16 februarie 2010.
Pentru prima dată, un stat membru - Grecia - este plasat sub supravegherea a trei organisme.
Pentru prima dată, Consiliul interzice în mod oficial adoptarea unor măsuri privind salariile, sistemul de sănătate, sistemul de pensii, administrația publică, piețele etc. Este surprinzător că, până în prezent, Consiliul nu a menționat niciodată situația lamentabilă în care se găsesc economiile celorlalte state membre ale Uniunii Europene.
De exemplu, în Spania, deficitul se ridică la 11,2%, iar rata de creștere a datoriei este de 20%.
În Franța, deficitul atinge 8,3 %, iar rata de creștere a datoriei este de 10%.
Italia acuză un deficit de 5,3% și o datorie care reprezintă 114% din PIB.
Deficitul Portugaliei atinge 8,7%, iar rata de creștere a datoriei este de 10%, în timp ce în Marea Britanie, deficitul este de 12%.
În Grecia, rata de creștere a datoriei este de 20%.
Datoria globală a Țărilor de Jos se ridică la 234% din PIB, cea a Irlandei la 222%, cea a Belgiei la 219%, cea a Spaniei la 207%, iar cea a Greciei la 179%.
Având în vedere cele menționate anterior, pactul de stabilitate a fost, de fapt, abolit.
Este de acord Consiliul cu această constatare?
Poate Consiliul preciza dacă deficitele considerabile înregistrate în Uniunea Europeană sunt consecința diferitelor pachete „ilegale” de măsuri de sprijinire a băncilor și a sectoarelor industriale?
Măsurile adoptate la adresa lucrătorilor greci anunță „recomandări” similare aplicabile lucrătorilor din zona euro?
Grecia servește drept cobai, așa cum pretinde prim-ministrul grec?
