Întrebarea cu solicitare de răspuns oral O-0161/2010
adresată Comisiei
Articolul 115 din Regulamentul de procedură
Pascal Canfin
,
Sven Giegold
,
Eva Joly
,
Philippe Lamberts
în numele Grupului Verts/ALE Subiect: Raportarea pentru fiecare țară
Prin solicitările din ce în ce mai numeroase privind raportarea pentru fiecare țară, corporațiilor multinaționale li se cere pur și simplu: 1) să întocmească o listă a țărilor în care operează; 2) să întocmească o listă a filialelor din toate țările în care operează; 3) să publice un cont complet al profitului și pierderilor, inclusiv o analiză a impozitelor plătite și anumite informații suplimentare despre fluxul de numerar și bilanțul acestora pentru fiecare jurisdicție în care operează.
Această formă de contabilitate este necesară pentru buna gestiune a resurselor, însă tocmai aceasta a fost lăsată deoparte în rapoartele financiare elaborate folosindu-se standardele internaționale de raportare financiară.
Această formă de raportare este esențială pentru folosirea optimă a resurselor mondiale, fie ele naturale, umane sau financiare.
Din acest motiv, toate piețele financiare au nevoie de aceste informații: pentru ca piețele să fie eficiente, este esențial ca acestea să dispună de această nouă perspectivă alternativă asupra modului de operare a corporațiilor multinaționale, astfel încât cei care depind de acțiunile acestora, indiferent dacă sunt angajați, furnizori, clienți, furnizori de capital, pensionari, guverne, părți interesate sau vecini pe care îi privesc aceste acțiuni, să poată lua deciziile potrivite ca răspuns la ceea ce fac corporațiile.
Astfel, este esențial ca raportarea pentru fiecare țară să fie inclusă în standardele internaționale de raportare financiară promovate de Consiliul pentru standarde internaționale.
Acestea ar putea fi incluse în standardul internațional de raportare financiară 8 privind raportarea sectorială, care urmează să fie revizuit de Grupul consultativ european pentru raportări financiare (EFRAG) anul viitor sau ar putea fi obligatorii numai în cadrul Uniunii Europene dacă declararea acestor informații ar fi impusă prin cea de a șaptea Directivă privind conturile consolidate.
Este Comisia de acord cu această analiză și cu măsurile propuse mai sus?
Ce măsuri ia aceasta pentru promovarea raportării pentru fiecare țară și când ar putea deveni obligatorie în cazul declarării conturilor societăților multinaționale cu sediul în Uniunea Europeană?
