6.12.2007
PROPUNERE DE REZOLUŢIE
depusă pe baza întrebării cu solicitare de răspuns oral B6‑0387/2007
în conformitate cu articolul 108 alineatul (5) din Regulamentul de procedură
de Giuseppe Gargani
în numele Comisiei pentru afaceri juridice
privind dreptul contractual european
Rezoluţia Parlamentului European privind dreptul contractual european
Parlamentul European ,
–
având în vedere Rezoluţia sa din 7 septembrie 2006 privind dreptul contractual european Texte adoptate, P6_TA(2006)0352 . ,
–
având în vedere Rezoluţia sa din 23 martie 2006 privind dreptul contractual european şi revizia acquis- ului: calea de urmat Texte adoptate, P6_TA(2006)0109 . ,
–
având în vedere rezoluţiile sale din 26 mai 1989, 6 mai 1994, 15 noiembrie 2001 şi 2 septembrie 2003,
–
având în vedere Rezoluţia sa din 4 septembrie 2007 privind implicaţiile instituţionale şi juridice ale utilizării instrumentelor legislative neobligatorii Texte adoptate, P6_TA(2007)0366 . ,
–
având în vedere Rezoluţia sa din 4 septembrie 2007 privind programul pentru „O mai bună legiferare în Uniunea Europeană” Texte adoptate, P6_TA(2007)0363 . ,
–
având în vedere Raportul Comisiei din 25 iulie 2007 intitulat „Al doilea raport privind cadrul comun de referinţă” COM(2007)447 ,
–
având în vedere articolul 108 alineatul (5) din Regulamentul său de procedură,
A.
întrucât cadrul comun de referinţă (CCR), pe care Comisia intenționează să-l folosească drept „set de instrumente“ sau manual pe care legiuitorul UE să-l consulte la revizuirea legislației existente și pregătirea unei noi legislații în domeniul dreptului contractual, nu este menit să producă, în momentul de față, niciun efect juridic obligatoriu, rămânând astfel în sfera legislației necoercitive;
B.
întrucât CCR, despre care Comisia intenţionează să îşi exprime punctul de vedere sub forma unei Cărţi albe, va produce efecte juridice şi practice indirecte şi va determina într-o mare măsură viitoarele măsuri legislative în domeniul dreptului contractual;
C.
întrucât decizia privind părţile din proiectul de CCR care vor fi selectate pentru CCR final şi decizia privind sfera de abordare a CCR sunt, într-o mare măsură, de natură politică;
D.
întrucât este esenţial să se asigure coerenţa părţilor din proiect selectate pentru CCR atât între ele, dar şi cu acţiunile ulterioare Cărţii verzi a Comisiei din 7 februarie 2007 şi cu alte părţi din legislaţia comunitară referitoare la dreptul contractual;
E.
întrucât CCR este menit să fie un instrument pentru o mai bună legiferare, cu scopul de a asigura coerenţa şi buna calitate a legislaţiei CE în domeniul dreptului contractual; întrucât scopul unui program pentru o mai bună legiferare este totuşi acela de a nu limita sfera de acţiune a colegiuitorilor europeni;
F.
întrucât trebuie să vină un moment în care Comisia să decidă dacă să îşi folosească sau nu dreptul de iniţiativă şi, dacă da, în ce domenii de drept contractual şi în ce temei juridic,
1.
salută finalizarea proiectului academic de CCR;
2.
invită Comisia să depună un plan clar pentru procesul de selecţie a părţilor din proiectul academic de CCR ce vor face parte din CCR final al Comisiei, proces ce va începe după finalizarea proiectului academic de CCR;
3.
îndeamnă Comisia să implice Parlamentul în acest proces înainte de începerea etapelor procedurale;
4.
invită Comisia să analizeze activitatea cercetătorilor, precum şi rezultatele atelierelor pentru CCR care s-au reunit deja, dar şi rezultatele viitoarelor ateliere pentru CCR ce vor fi organizate de DG JLS şi DG MARKT;
5.
îndeamnă Comisia să coordoneze activităţile referitoare la CCR în cadrul celor câteva DG-uri implicate, utilizând o procedură transparentă şi formală cu scopul de a asigura coerenţă între domeniile diverse ale dreptului contractual;
6.
îndeamnă Comisia să decidă asupra sferei de abordare a CCR final doar după o discuţie amplă cu toate grupurile implicate, cercetători şi actori interesaţi şi, de asemenea, cu participarea Parlamentului; invită Comisia să ia în considerare poziţia Parlamentului, exprimată deja în câteva rezoluţii, atunci când va decide sfera de abordare a CCR;
7.
reaminteşte sprijinul său considerabil pentru o abordare bazată pe un CCR mai amplu cu privire la aspectele generale de drept contractual ce depăşesc domeniul protecţiei consumatorilor;
8.
subliniază convingerea că abordarea „o mai bună legiferare” pentru CCR înseamnă că CCR nu poate fi limitat la simplul drept contractual pentru protecţia consumatorilor şi trebuie să se concentreze pe aspecte generale de drept contractual; pentru aceasta e nevoie de o abordare coerentă în revizuirea acquis- ului pentru protecţia consumatorilor şi, în special, de un instrument orizontal în acest domeniu;
9.
reaminteşte cererea sa către Comisie că toate diferitele opţiuni posibile pentru scopul şi forma juridică a unui viitor instrument CCR, inclusiv un instrument opţional, ar trebui să rămână deschise;
10.
reaminteşte cererea sa permanentă către Comisie de a implica Parlamentul în activităţile referitoare la CCR;
11.
încredinţează Preşedintelui sarcina de a transmite prezenta rezoluţie Comisiei şi Consiliului.
