Răspuns dat de dl Figel, în numele Comisiei
(9 august 2007)
Comisia Europeană ia cunoştinţă de opinia distinşilor membri ai parlamentului cu privire la protejarea Catedralei Sfântul Iosif şi a Palatului episcopal din Bucureşti.
Comisia reaminteşte faptul că articolul 151 din Tratatul CE prevede că acţiunea comunitară în materie de protejare a patrimoniului european contribuie la înflorirea culturilor statelor membre, concomitent cu respectarea diversităţii lor naţionale şi regionale şi, în acelaşi timp, pune în evidenţă moştenirea culturală comună.
Prin urmare, Comisia nu are competenţă directă în ceea ce priveşte subiectul adus în discuţie.
Comisia invită, aşadar, distinşii parlamentari să se adreseze autorităţilor naţionale competente.
În ceea ce priveşte aprobarea autorizaţiei pentru construirea imobilului de birouri „Cathedral Plaza”, realizarea proiectelor de dezvoltare urbană, inclusiv a centrelor comerciale şi a parcărilor, intră sub incidenţa anexei II la Directiva 85/337/CEE Directiva 85/337/CEE a Consiliului din 27 iunie 1985 privind evaluarea efectelor anumitor proiecte publice şi private asupra mediului, JO L 175, 5.7.1985 , astfel cum a fost modificată prin Directiva 97/11/CE a Consiliului din 3 martie 1997 de modificare a Directivei 85/337/CEE privind evaluarea efectelor anumitor proiecte publice şi private asupra mediului, JO L 073, 14.3.1997 şi Directiva 2003/35/CE a Parlamentului şi a Consiliului din 26 mai 2003 de instituire a participării publicului la elaborarea anumitor planuri şi programe privind mediul şi de modificare a Directivelor 85/337/CEE şi 96/61/CE ale Consiliului în ceea ce priveşte participarea publicului şi accesul la justiţie, JO L 156, 25.6.2003 . privind evaluarea efectelor anumitor proiecte publice şi private asupra mediului („Directiva EIA”).
Pentru proiectele în cauză evaluarea privind impactul asupra mediului nu are un caracter obligatoriu, iar decizia cu privire la necesitatea realizării acestei evaluări ar trebui luată pe baza unei examinări de la caz la caz sau în conformitate cu anumite limite sau criterii stabilite de către statele membre („procedura de screening”).
Directiva EIA este transpusă în legislaţia românească din anul 2002.
Prin urmare, în cazul de faţă, dispoziţiile directivei, astfel cum au fost transpuse în legislaţia românească, ar fi trebuit să fie aplicate de către autorităţile române competente, acţionând în temeiul legislaţiei naţionale în vigoare.
Pe baza informaţiilor primite, Comisia nu poate stabili dacă, în cazul proiectului respectiv, s-a aplicat „procedura de screening”.
Informaţiile care au fost puse la dispoziţia Comisiei indică faptul că proiectul în cauză a fost început în anul 2006, înainte de 1 ianuarie 2007, data aderării României la UE, dată la care legislaţia comunitară a devenit aplicabilă în România.
În acest sens, Comisia doreşte să atragă atenţia distinşilor membri ai parlamentului asupra faptului că, pe baza informaţiilor disponibile, nu se poate stabili, la această etapă, încălcarea legislaţiei comunitare, având în vedere faptul că Directiva EIA nu se aplica în România la data începerii procedurii (2006).
Pe de altă parte, Comisia poate confirma faptul că antreprizele implicate în construirea imobilului „Cathedral Plaza” nu au beneficiat de niciun sprijin din partea ISPA (Instrumentul pentru politici structurale de preaderare), deoarece măsurile eligibile priveau domeniul transporturilor.
În consecinţă, antreprizele în cauză nu au beneficiat de niciun ajutor la angajare din partea Fondului Social European, datorită faptului că programul operaţional privind dezvoltarea resurselor umane nu a fost încă aprobat de către Comisie.
În cele din urmă, pentru a răspunde la întrebarea referitoare la programele comunitare de sprijin destinat proiectelor în domeniul protejării patrimoniului, Comisia doreşte să informeze distinşii parlamentari asupra faptului că programul Cultura sprijină, prin intermediul unei cereri de propuneri organizate anual, proiecte de cooperare în toate domeniile culturale şi artistice.
De asemenea, numeroase programe comunitare, în domenii ca politica regională şi cercetarea, finanţează iniţiative care au în vedere protejarea şi punerea în valoare a patrimoniului.
În ceea ce priveşte programele din cadrul politicii regionale pentru perioada 2007-2013, există posibilităţi de a realiza proiecte de protejare a patrimoniului în cadrul următoarelor două programe operaţionale: —
noul program de cooperare transnaţională din Europa de sud-est care include 16 ţări din regiune şi care conţine, printre altele, măsuri vizând „promovarea folosirii valorilor culturale în scopul dezvoltării”.
Proiectele susţinute în cadrul acestui program necesită un parteneriat multinaţional.
Potenţialii parteneri români, ar trebui să contacteze, în primul rând, punctul de contact naţional pentru acest program, şi anume Ministerul Dezvoltării, Lucrărilor Publice şi Locuinţelor.
Prima cererea de proiecte din cadrul acestui program este aşteptată pentru sfârşitul anului 2007;
—
programul operaţional regional finanţat de către fondurile structurale, care prevede, printre altele, în cadrul axei „dezvoltare durabilă şi promovarea prioritară a turismului”, restaurarea şi valorificarea durabilă a moştenirii culturale, precum şi crearea şi modernizarea infrastructurii aferente.
Acest program este gestionat, de asemenea, de Ministerul Dezvoltării, Lucrărilor Publice şi Locuinţelor din România, care vă poate furniza mai multe informaţii detaliate cu privire la potenţialii beneficiari ai programului şi la cererea de proiecte.
