1,50 euro accize pentru un pachet cu 20 de ţigarete
Fiscalitate
2009-03-24 - 13:57
Deputaţii europeni pledează pentru o creştere graduală a accizelor pentru ţigarete şi alte produse din tutun.
Potrivit raportului elaborat de Zsolt Laszlo Becsey (PPE-DE, Ungaria), în procedura de consultare, începând cu 2014 ar trebui să se aplice 1,50 euro accize pentru un pachet cu 20 de ţigarete.
Propunerea Comisiei este prezentată ca un amendament la legislaţia europeană actuală privind accizele pentru tutun.
Proiectul de directivă prevede o creştere treptată a nivelurilor europene minime de taxare a ţigaretelor şi a tutunului de fumat tăiat fin până în 2014.
Acesta actualizează totodată definiţiile diferitelor tipuri de produse din tutun.
Comisia Europeană estimează că în următorii cinci ani consumul de tutun va scădea cu 10% datorită acestei propuneri.
În vederea garantării unui nivel ridicat de protecţie a sănătăţii, este nevoie de o mai mare convergenţă a accizelor, se subliniază în raportul PE.
Totodată, ar trebui să se ţină seama şi de necesitatea de a combate contrabanda din ţările terţe şi crima organizată, precum şi de crearea şi extinderea spaţiului Schengen.
Preţurile scăzute din ţările învecinate care au frontiere cu noile state membre necesită creşteri moderate, care, dacă depăşesc un anumit nivel minim, vor avea efecte asupra pieţei interne.
Funcţionarea corespunzătoare a spaţiului Schengen nu ar trebui să fie afectată de controalele poliţieneşti şi vamale în regiunile frontaliere doar pentru a proteja consumul naţional în detrimentul celui public.
Cel puţin 1,50 euro accize pentru un pachet de ţigarete, începând cu 2014
Deputaţii europeni s-au exprimat pentru introducerea, începând cu 2014, a unei accize minime de 1,50 euro pentru un pachet cu 20 de ţigarete.
Într-o primă etapă, până la 1 ianuarie 2012, statele membre ar trebui să garanteze că acciza nu va fi mai mică de 64 euro pentru 1 000 de ţigarete.
Începând cu 1 ianuarie 2014, toate statele membre garantează că acciza pe toate categoriile de ţigarete nu va fi mai mică de 75 euro pentru 1 000 de ţigarete (sau cu 8 euro mai mult decât nivelul de la 1 ianuarie 2010).
Comisia propusese 90 euro.
În cazul trabucurilor sau al ţigaretelor de foi, începând cu 1 ianuarie 2012, acciza minimă ar trebui să fie 12 euro pentru 1 000 de unităţi sau pe kilogram.
În timp ce Comisia propusese ca această creştere treptată a accizelor să aibă loc în 2010 şi în 2014, Parlamentul European doreşte să ofere mai mult timp statelor membre, iar creşterea graduală să înceapă doar în 2012, iar a doua etapă în 2014.
Raportul PE, în procedura de consultare, a fost adoptat cu 525 voturi pentru, 103 împotrivă şi 45 abţineri.
A6-0121/2009 - Raport referitor la propunerea de directivă a Consiliului de modificare a Directivelor 92/79/CEE, 92/80/CEE şi 95/59/CE privind structura şi ratele accizelor aplicate tutunului prelucrat
Raportor: Zsolt Laszlo Becsey (PPE-DE, Ungaria)
Procedura: consultare
Vot: marţi, 24 martie 2009
20090323IPR52354 Textul adoptat va putea fi consultat aici (selectaţi 24 martie 2009)
RO
1
LINK
/activities/plenary/ta/calendar.do?language=RO
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
