14.9.2009 B7-0047/2009 PROPUNERE DE REZOLUȚIE depusă pe baza întrebării cu solicitare de răspuns oral B7-0208/2009
în conformitate cu articolul 115 alineatul (5) din Regulamentul de procedură
referitoare la criza din sectorul produselor lactate
de
James Nicholson
în numele Grupului ECR
PE428.651v01-00 B7‑0047/2009 Rezoluția Parlamentului European referitoare la criza din sectorul produselor lactate
Parlamentul European ,
– având în vedere articolul 33 din Tratat,
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât sectorul produselor lactate, care reprezintă un sector-cheie în cadrul agriculturii europene, cunoaște dificultăți fără precedent,
B. întrucât situația din sectorul produselor lactate s-a deteriorat în mod considerabil în ultimele 12 luni, având în vedere faptul că prețul pentru lapte de la producător a scăzut cu aproape 40% pe litru în cursul anului trecut, în timp ce prețul de desfacere al produselor lactate a rămas neschimbat,
C. întrucât există nevoia urgentă de a stabiliza situația actuală, deoarece un număr însemnat de agricultori produc în pierdere,
D. întrucât scăderea drastică a prețului la lapte are consecințe financiare grave pentru agricultorii din sectorul produselor lactate și pentru alți actori implicați în industria laptelui, numeroase locuri de muncă și întreprinderi fiind în prezent periclitate,
E. întrucât există pe piața produselor lactate un dezechilibru între cerere și ofertă, ca urmare a creșterii producției de lapte în afara Uniunii Europene, simultană cu scăderea cererii la nivel mondial, care poate fi legată de criza economică,
F. întrucât există o disparități însemnate în marjele de profit în cadrul lanțului de aprovizionare cu produse lactate, prețul plătit în magazine de consumatori pentru astfel de produse fiind extrem de disproporționat, în comparație cu prețurile plătite producătorilor,
G. întrucât, deși prețurile la lapte au înregistrat o ușoară creștere în ultimele săptămâni, acestea rămân la nivelurile cele mai scăzute înregistrate în istorie,
H. întrucât producătorii de produse lactate cunosc dificultăți în obținerea de credite și împrumuturi de la bănci, ca o formă de sprijin în această perioadă de depresiune existentă pe piață,
I. întrucât este necesar să se soluționeze la nivel european instabilitatea pieții din sectorul produselor lactate,
1. salută raportul recent al Comisiei din iulie 2009 privind situația din sectorul produselor lactate, prin care se solicită o mai mare transparență la nivelul lanțului de aprovizionare cu astfel de produse; îndeamnă Comisia să continue examinarea aspectelor problematice existente în lanțul aprovizionării cu produse lactate;
2. constată că disparitățile din lanțul de aprovizionare cu produse lactate contribuie la mărirea instabilității din sector și îndeamnă Comisia să înainteze propuneri menite să ofere soluții cuprinzătoare ale acestei probleme;
3. constată că, în contextul reformei PAC, sectorul produselor lactate va cunoaște schimbări semnificative, acordându-se prioritate mai curând aspectelor de piață decât măsurilor de ajutor direct, în vederea obținerii unei eficiențe și competitivități superioare a sectorului;
4. sprijină eliminarea cotelor de lapte până în 2015, dar îndeamnă Comisia să propună un sistem alternativ;
5. invită Comisia să nu se concentreze exclusiv pe găsirea de soluții pe termen lung la această problemă, ci și să implementeze măsuri de sprijin al producătorilor de produse lactate pe termen scurt;
6. admite faptul că prețuri mai mici la furaje și combustibil ar duce la scăderea costurilor de producție în sector;
7. invită Comisia să întreprindă acțiuni prin care să se asigure accesul la cantități suficiente de furaje; constată că acest lucru ar putea fi realizat prin reevaluarea principiului „toleranță zero” în ceea ce privește prezența de OMG-uri neautorizate în furajele importate nemodificate genetic;
8. salută tentativele Comisiei de promovare a consumului de produse lactate, cum ar fi sistemul „lapte în școli”;
9. încredințează Președintelui sarcina de a transmite prezenta rezoluție Consiliului, Comisiei, precum și guvernelor și parlamentelor statelor membre.
