ÎNTREBARE ORALĂ URMATĂ DE O DEZBATERE O-0065/09
în conformitate cu articolul 108 din Regulamentul de procedură
de
Jan Marinus Wiersma
şi
Justas Vincas Paleckis
, în numele Grupului PSE
Consiliul
Subiect: Evaluarea semestrială a dialogului UE - Belarus
1.
S-au dezvoltat o serie de criterii care să contribuie la definirea cerințelor UE pentru a suspenda temporar, timp de șase luni, restricțiile de călătorie impuse anumitor funcționari ai Belarusului în octombrie 2008.
Ce progrese a înregistrat guvernul Belarusului în următoarele domenii:
– reforma legislației electorale din Belarus, pentru a garanta reprezentarea membrilor opoziției în comisiile electorale de la toate nivelurile, precum și transparența și corectitudinea numărării voturilor;
– asigurarea drepturilor egale pentru toate punctele de vânzare și difuzare a presei, prin eliminarea interdicției de vânzare și difuzare a presei scrise prin intermediul rețelelor de distribuție de stat „Sayuzdruk” (sistem de chioșcuri) și al societății publice de poștă din Belarus „Belposhta”; prin eliminarea articolelor 367, 368, 369, 369-1 din Codul Penal, care de multe ori se utilizează pentru a persecuta jurnaliștii din cauza activității lor profesionale;
– garantarea dreptului la libertatea de asociere și de întrunire prin eliminarea articolului 193-1 din Codul Penal, care prevede răspunderea penală pentru activități desfășurate în numele asociațiilor publice neînregistrate, al partidelor politice și al fundațiilor;
– garantarea drepturilor și libertăților politice prin întreruperea fenomenului concedierilor din motive politice de la anumite locuri de muncă sau din universități; stoparea persecutării din motive de sustragere de la executarea serviciului militar a studenților exmatriculați din universități din cauza atitudinii lor civice?
2.
Consiliul a hotărât efectuarea unei revizuiri detaliate a măsurilor restrictive până la sfârșitul perioadei de nouă luni de prelungire a suspendării interdicției acordării vizelor și, cu condiția ca în Belarus situația să înregistreze o evoluție pozitivă, se declară dispus să ia în considerare posibilitatea de a elimina măsurile restrictive.
Care sunt criteriile și parametrii de evaluare pe care trebuie să îi respecte partea bielorusă în procesul de liberalizare a vieții politice și sociale în țară pentru ca eliminarea măsurilor restrictive să poată fi luată în considerare?
3.
Consiliul este dispus să-și intensifice relațiile cu Belarusul în funcție de progresele acestuia în domeniul democrației, al drepturilor omului și al statului de drept.
Care sunt stimulentele pe care Consiliul ar fi dispus să le ofere părții bieloruse pentru a susține atingerea acestor obiective?
Prevede Consiliul un plan de acțiune care să accelereze procesul reintegrării Belarusului în familia europeană a națiunilor democratice?
4.
Intenționează Consiliul să invite Belarusul la forumul parteneriatului estic din mai?
Care sunt condițiile pentru o astfel de invitație?
