Întrebarea cu solicitare de răspuns scris E-001905/2012
adresată Comisiei
Articolul 117 din Regulamentul de procedură
Cătălin Sorin Ivan (S&D)
(16 februarie 2012)
Subiect: Atitudini discriminatorii- PVV
Partidul Libertăţii din Olanda (PVV) a lansat pe site-ul său o aplicaţie cu caracter discriminatoriu, având ca ţintă lucrătorii din Europa Centrală sau de Est.
Prin acest demers sunt violate drepturi şi libertăţi fundamentale ale cetăţenilor UE, înscrise în legislaţia primară şi secundară a UE, dar şi în Carta drepturilor fundamentale.
Chiar dacă implementarea de măsuri antidiscriminatorii este o prerogativă a statelor membre, în cazul de faţă, prim-ministrul olandez nu a dezaprobat şi nici nu a condamnat acţiunea acestui partid, considerând-o neimportantă.
E evident, aşadar, că guvernul olandez nu poate fi apărătorul drepturilor şi libertăţilor cetăţeneşti.
În aceste condiţii, doresc să întreb Comisia cum se poziţionează faţă de acest caz particular şi cum îşi propune să prevină acţiuni similare?
