3.10.2008
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Elisabeth Schroedter și Milan Horáček
în numele Grupului Verts/ALE
referitoare la situația din Belarus
Rezoluția Parlamentului European referitoare la situația din Belarus
Parlamentul European,
–
având în vedere rezoluțiile sale anterioare privind situația din Belarus,
–
- având în vedere declarația misiunii OSCE de observare a alegerilor privind primele rezultate și concluziile preliminare,
–
având în vedere concluziile Consiliului European din 15 - 16 septembrie 2008,
–
având în vedere declarația Președinției, în numele Uniunii Europene privind eliberarea lui Serghei Parsiukevici și a lui Andrei Kim,
–
având în vedere declarația Comisiei de la 21 noiembrie 2006 privind disponibilitatea Uniunii Europene de a reînnoi relațiile sale cu Belarus și cu poporul acestei țări în cadrul Politicii europene de vecinătate (PEV),
–
având în vedere articolul 103 alineatul (2) din Regulamentul său de procedură,
A.
întrucât, în pofida câtorva îmbunătățiri minore, misiunea OSCE de observare a alegerilor a afirmat într-o declarație preliminară că, în cele din urmă, alegerile nu au respectat angajamentele OSCE în ceea ce privește organizarea de alegeri democratice; întrucât raportul afirmă, mai ales, că organizarea a suferit o deteriorare considerabilă în timpul numărării voturilor și că s-au constat câteva cazuri de falsificare intenționată a rezultatelor;
B.
întrucât, dintr-un total de 263 de candidați, 70 de candidați, reprezentând opoziția, au participat la alegeri după ce au fost împiedicați în mai multe rânduri să candideze, dar niciun candidat al opoziției nu a fost ales în parlament;
C.
întrucât Președintele Lukașenko a cerut în mod public la 10 iulie ca alegerile să se desfășoare într-o manieră deschisă și democratică, reiterând aceasta și în timpul unei apariții televizate la 29 august, când a promis că alegerile vor fi mai corecte ca niciodată;
D.
întrucât alegerile s-au desfășurat într-un mediu strict controlat și au fost supuse unor reglementări care au impus constrângeri majore asupra campaniei electorale și a rolului partidelor politice, întrucât reglementările privind tipărirea și distribuirea de materiale de campanie au fost extrem de restrictive;
E.
întrucât nu a fost luată în considerare solicitarea Forțelor Democratice Unite (FDU) de a avea un dialog deschis cu guvernul pe tema procesului electoral; întrucât nu a existat unanimitate în rândul candidaților opoziției cu privire la retragerea din procesul electoral, datorită lipsei lor de încredere în desfășurarea votării și a comportamentului predictibil în cadrul numărării voturilor;
F.
întrucât, deși Constituția Belarusiei interzice cenzura și monopolizarea mass-mediei și garantează libertatea de expresie, concepțiile și opiniile independente sunt reflectate în puține canale de presă;
G.
întrucât după închiderea urnelor, duminică seara, câteva sute de opozanți au participat la un marș în Piața Oktiabrskaia, în centrul orașului Minsk, demonstrând împotriva modului de desfășurare al procesului electoral,
H.
întrucât autoritățile bieloruse au eliberat cu câteva zile înainte restul deținuților politici, și anume pe Alexander Kazulin, Serghei Parsiukevici și pe Andrei Kim,
1.
regretă faptul că, deși guvernul belorus a arătat recent o deschidere, acesta a ratat încă o dată șansa de a se apropia de și de a-și îmbunătăți relațiile cu UE prin demonstrarea respectului pentru valorile democratice; își exprimă dezamăgirea profundă că aceste alegeri nu au reușit să reflecte un progres real în respectarea standardelor internaționale și europene;
2.
subliniază faptul că rămân în continuare serioase semne de întrebare cu privire la dreptul fundamental al libertății de asociere și cel al libertății de exprimare, precum și la accesul celor care votează la o pluralitate de opinii, necesară pentru a putea face o alegere informată; regretă că partidele politice au jucat un rol minor iar restricțiile impuse de către autoritățile bieloruse nu au făcut posibilă o campanie animată de o competiție reală;
3.
evidențiază faptul că, deși UE a salutat eliberarea recentă a mai multor activiști din opoziția democratică și își exprimă speranța că organizarea alegerilor se va îmbunătăți, organizarea în continuare de alegeri care nu sunt libere și corecte va reprezenta un nou recul pentru Belarus și va continua să-i afecteze relațiile cu Uniunea Europeană;
4.
își exprimă îngrijorarea cu privire la faptul că marșul organizat de opoziție la Minsk la 28 septembrie a fost etichetat drept o încălcare flagrantă a ordinii publice de către ministrul de interne, precum și la faptul că există informații conform cărora datele despre marș vor fi înaintate Parchetului general în vederea unei analize juridice; solicită autorităților bieloruse să respecte drepturile fundamentale ale libertății de asociere și de expresie;
5.
salută eliberarea de către autoritățile bieloruse a deținuților politici Alexander Kazulin, Serghei Parsiukevici și Andrei Kim, în intervalul 16-20 august; constată cu satisfacție că eliberarea acestora marchează faptul că în momentul de față nu mai există alți deținuți politici recunoscuți internațional, în închisorile din Belarus;
6.
reamintește că la 21 noiembrie 2006 Uniunea Europeană și-a declarat disponibilitatea de a-și reînnoi relațiile cu Belarus și cu poporul acestei țări, în cadrul Politicii europene de vecinătate, imediat ce guvernul bielorus va demonstra că sunt respectate valorile democratice și drepturile fundamentale ale poporului său;
7.
își exprimă regretul cu privire la faptul că alegerile parlamentare nereușite din 28 septembrie reflectă faptul că Belarus se află încă departe de îndeplinirea condițiilor necesare îmbunătățirii și consolidării relațiilor cu Uniunea Europeană și invită Consiliul, Comisia și statele membre să-și continue presiunile asupra autorităților bieloruse pentru a le determina să respecte principiile democratice și drepturile fundamentale ale propriilor cetățeni și să fie foarte prudente atunci când întreprind vreo acțiune care ar putea fi interpretată drept o normalizare a relațiilor, atâta timp cât în Belarus nu se realizează progrese vizibile;
8.
solicită guvernului bielorus să asigure respectarea și protecția tuturor drepturilor fundamentale ale omului, precum și a standardelor internaționale, și mai ales a articolului 18 din Convenția Internațională privind Drepturile Civile și Politice (CIDCP);
9.
solicită guvernului bielorus să dea curs prin fapte declarațiilor sale cu privire la disponibilitatea de a își îmbunătăți cooperarea cu UE și de a crea condiții mai favorabile pentru o eventuală începere a discuțiilor dintre UE și Belarus, acordând o atenție mai mare situației interne a țării și organizând negocieri în chestiuni politice, economice, sociale, sau referitoare la drepturile omului care să implice toate partidele politice, toate forțele de opoziție, ONG-urile, sindicatele și organizațiile de tineret;
10.
invită Consiliul și Comisia să ia măsuri suplimentare pentru facilitarea și liberalizarea procedurilor de acordare a vizelor pentru cetățenii din Belarus, deoarece un asemenea demers este esențial pentru realizarea principalului obiectiv al politicii UE în privința Belarus, adică facilitarea și intensificarea contactelor dintre popoare și democratizarea țării; le solicită insistent să examineze în acest context posibilitatea scăderii costului vizei pentru cetățenii bieloruși care intră pe teritoriul Schengen, aceasta fiind unica modalitate de a împiedica accentuarea izolării Belarusiei și a cetățenilor săi;
11.
condamnă faptul că Belarus este singura țară din Europa în care încă mai există pedeapsa cu moartea, care este contrară valorilor europene și universale;
12.
solicită autorităților din Belarus să nu creeze nici un fel de obstacole care să îi împiedice pe deputații Parlamentului European sau pe membrii altor parlamente naționale să viziteze țara;
13.
invită Consiliul și Comisia să își mențină legăturile cu opoziția democratică și să ofere mai mult sprijin societății civile din Belarus și, mai ales, să crească ajutoarele financiare acordate organizațiilor mass-media independente, organizațiilor nonguvernamentale și studenților bieloruși care studiază în străinătate; salută sprijinul financiar acordat de către Comisie Universității Europene de Științe Umaniste din Vilnius (Lituania);
14.
încredințează Președintelui sarcina de a transmite prezenta rezoluție Consiliului, Comisiei, parlamentelor și guvernelor statelor membre, Secretarului General al Organizației Națiunilor Unite, Adunării Parlamentare a OSCE și Adunării Parlamentare a Consiliului Europei, precum și guvernului din Belarus.
