ÎNTREBARE CU SOLICITARE DE RĂSPUNS SCRIS P-6352/07
adresată de Monica Maria Iacob-Ridzi (PPE-DE)
Consiliului
(13 decembrie 2007)
Subiect: Taxa de primă înmatriculare
Comisia Europeană a înaintat în iulie 2005 o propunere de directivă europeană privind taxele rutiere (COM(2005) 0261) care prevede, printre alte măsuri, eliminarea taxelor de înmatriculare din statele membre până în 2015, crearea unui sistem bazat pe emisiile reale de dioxid de carbon ale autovehiculelor şi instituirea unui sistem de rambursare a taxelor plătite în alte state membre pentru evitarea dublei impuneri.
Parlamentul European s-a pronunţat în favoarea propunerii de directivă pe 5 septembrie 2006, iar Comitetul Economic şi Social a emis, la rândul său, în 17 mai 2006, o opinie favorabilă referitoare la textul propus de Comisie.
Până în prezent, nu este cunoscută opinia Consiliului de Miniştri al Uniunii Europene referitoare la această iniţiativă.
Între timp, unele guverne din statele membre au introdus taxe de înmatriculare bazate pe calcule arbitrarii şi încasează sume enorme de la populaţie pentru achiziţionarea de autovehicule.
Ungaria şi Polonia au fost deja condamnate de Curtea Europeană de Justiţie, însă guvernul României ignoră acest precedent şi percepe taxe de înmatriculare care ajung până la 8000 de euro, cu mult peste nivelul unor ţări ca Italia sau Marea Britanie, unde media nu depăşeşte 200 de euro.
Modul în care este aplicată taxa de înmatriculare în aceste state membre constituie o barieră importantă în calea liberei circulaţii a bunurilor în Uniunea Europeană şi face discriminare între autovehiculele produse autohton şi cele importate.
În plus, modul de calcul al taxei de primă înmatriculare face discriminare între autovehiculele cu vechime diferită dar cu un nivel al emisiilor de gaze identic.
Pentru toate aceste motive, consider că este necesară urgentarea adoptării unei poziţii de către Consiliul de Miniştri cu privire la propunerea de directivă.
1.
Când se va pronunţa Consiliul cu privire la acest subiect?
2.
S-au purtat discuţii cu privire la textul propunerii de directivă la nivelul grupurilor din Consiliu (Coreper) care pregătesc reuniunile miniştrilor europeni de finanţe şi, dacă da, care a fost poziţia adoptată?
