Întrebarea cu solicitare de răspuns scris E-5000/2010
adresată Consiliului
Articolul 117 din Regulamentul de procedură
Silvia-Adriana Ţicău (S&D)
(2 iulie 2010)
Subiect: Acordul de asociere UE - Mercosur
Prin programul său de lucru, președinția spaniolă a Consiliului UE s-a angajat să revitalizeze negocierile în vederea încheierii unui acord de asociere UE-Mercosur, pentru care negocierile au demarat în 2000 și au fost suspendate în 2004, ca urmare a unor diferențe fundamentale aferente capitolului de negociere „comerț”.
La Summitul de la Lima din 2008, s-a stabilit ca la capitolele de negociere să se adauge trei noi domenii: știință și tehnologie, infrastructură și energii regenerabile.
În mai 2010, cu ocazia Summitului UE-Mercosur de la Madrid, șefii de state și de guverne au reafirmat importanța încheierii unui acord ambițios și echilibrat între cele doua regiuni.
Aș dori să întreb Consiliul care este stadiul negocierilor privind încheierea Acordului de asociere UE-Mercosur și care este calendarul estimat pentru încheierea acestui acord?
