Întrebarea cu solicitare de răspuns oral O-000076/2011/rev.1
adresată Comisiei
Articolul 115 din Regulamentul de procedură
Franziska Keller
,
Hélène Flautre
,
Jean Lambert
,
Raül Romeva i Rueda
,
Judith Sargentini
în numele Grupului Verts/ALE Subiect: Un răspuns la fluxurile de migrație din Africa de Nord și din țările sud-mediteraneene
Valul de revoluții politice din Africa de Nord este însoțit de fluxuri de migrație, deoarece oamenii fug de instabilitate și violență.
În cazul particular al Libiei, situația curentă a făcut ca o masă largă de refugiați să părăsească țara. „Capacitatea de primire” a țărilor vecine, Algeria, Tunisia și Egipt, și-a atins deja limitele, conform INCUR și OIM, printre altele, iar în celelalte țări vecine, Ciad, Niger și Sudan, din cauza situației interne periculoase, primirea de refugiați poate fi considerată practic imposibilă.
Mai mult, s-a consemnat sosirea a cca 7 000 de refugiați tunisieni și 300 de refugiați libieni pe insula Lampedusa.
Întrucât aceste mișcări pun la încercare solidaritatea atât față de țările vecine, cât și în cadrul UE, poate Comisia clarifica punctele de mai jos?
Este pregătită Comisia să prezinte o propunere cu scopul de a permite o decizie a Consiliului de constatare a „existenței unui aflux masiv de persoane strămutate”, conform dispozițiilor articolului 5 din Directiva privind acordarea protecției temporare din 2001?
Dacă nu, poate lămuri Comisia din ce cauză nu consideră că situația actuală din Africa de Nord (Libia) intră sub incidența directivei menționate și, de asemenea, în ce cazuri consideră că o situație se încadrează în prevederile acestei directive?
Ce intenționează să întreprindă pentru a ajuta țările din regiune, cum ar fi Tunisia și Egipt, să gestioneze situația și persoanele blocate în acest zone, respectiv persoanele care ar putea solicita protecție internațională și pe cele, în special din regiunea subsahariană, cărora le-a fost deja recunoscut statutul de refugiați de către INCUR?
Cum se va asigura Comisia că persoanele care fug din calea conflictelor au posibilitatea de a solicita protecție internațională?
– Având în vedere situația deosebit de vulnerabilă a minorilor neînsoțiți care s-a raportat că au sosit pe Lampedusa, ce intenționează Comisia să întreprindă pentru a asigura protecția corespunzătoare a acestui grup?
– Ce intenționează să facă în legătură cu relocarea și reinstalarea în UE și între diferitele state membre a persoanelor care fug din calea conflictelor, în special a solicitanților de protecție internațională?
– Ce intenționează să întreprindă pentru a crea mecanisme de solidaritate mai sistematice între statele membre, care să permită relocarea celor care fug din calea conflictelor și ajung astfel în zona Mării Mediterane?
– Pe termen lung, ce măsuri preconizează Comisia pentru a asigura realizarea efectivă, până în 2012, a sistemului comun de azil al UE?
