Organizarea comună a pieţei vinului: Parlamentul propune soluţii pentru chestiunile sensibile
Agricultură
2007-12-12 - 19:11
Deputaţii Europeni au adoptat, miercuri, la Strasbourg, raportul referitor la organizarea comună a pieţei vinului, prilej cu care şi-au confirmat poziţia - refuzul unei liberalizări automate a drepturilor de plantare, campanie de plantare de maxim trei ani, menţinerea ajutoarelor pentru producţia de must, consolidarea acţiunilor de promovare a vinurilor comunitare, reguli mai stricte pentru etichetare.
"Am căutat să asigurăm un sistem complet, coerent, clar de reformă, care să răspundă cerinţelor producătorilor noştri şi care să le furnizeze toate instrumentele necesare pentru a fi competitivi", a subliniat, într-o dezbatere care a precedat votul, raportorul Giuseppe Castiglione (PPE-DE, IT).
Aproape 900 amendamente la propunerea Comisiei Europene au fost depuse de deputaţii din comisia de specialitate, şi aproape 350 pentru votul în plen, reflectând astfel sensibilitatea dosarului ce afectează patrimoniul cultural al Statelor Membre.
În final, raportul adoptat miercuri cu 497 voturi pentru, 109 contra şi 89 abţineri nu modifică decât foarte puţin textul adoptat de Comisia pentru Agricultură, la 21 noiembrie.
Chiar dacă avizul Parlamentului European nu este decât consultativ, soluţiile propuse de deputaţi privind etichetarea, drepturile de plantare, ajutoarele pentru producţia de must ar putea constitui o sursă de inspiraţie pentru Consiliu, care trebuie să adopte o poziţie comună şi să concilieze interesele divergente ale Statelor Membre în această privinţă.
Preşedinţia portugheză speră să se ajungă la un acord în cadrul Consiliului agricol ce se va întruni la 17-19 decembrie la Bruxelles.
Principalele puncte ale raportului
Drepturi de plantare.
Parlamentul se opune unei liberalizări totale, începând cu 1 ianuarie 2014, a drepturilor de plantare pentru vinuri protejate de denumirile de origine şi de indicaţiile geografice.
Pentru alte vinuri, Parlamentul consideră că decizia de liberalizare trebuie să fie supusă unui studiu de impact, al unor măsuri de reechilibrare a pieţei, de realizat până la sfârşitul anului 2012.
Sistemul de desţelenire : cu o largă majoritate, deputaţii au sprijinit ideea raportorului, conform căreia pachetul de subsidii planificat de Comisia Europeană pentru cinci ani ar trebui să fie distribuit în trei ani, astfel ca viticultorii care doresc să stopeze producţia, să procedeze astfel cât mai rapid.
Adaosul de zahăr/ajutoare pentru producţia de must: Parlamentul s-a opus planului Executivului de a interzice adaosul de zahăr (adăugarea de zahăr în vin, pentru creşterea conţinutului de alcool, aşa cum se practică în Nordul Europei) şi planurilor de renunţare la ajutoarele pentru producţia de must din struguri (acordate producătorilor din Sudul Europei pentru a compensa dezavantajul competitiv ce rezultă din vânzarea de must).
Pachetele financiare naţionale : Parlamentul a propus ca programele de ajutoare naţionale să fie utilizate pentru a finanţa măsuri promovare şi în Uniunea Europeană (nu numai în ţările terţe), şi măsuri cum ar fi restructurarea sectorului, prevenirea crizelor, cercetare şi dezvoltare, îmbunătăţirea calităţii, producătorii fiind capabili să beneficieze de mai multe măsuri într-o campanie.
Etichetare.
Deputaţii se opun proiectului ce autorizează indicarea anului recoltă, soiul vinului şi alte menţiuni tradiţionale complementare pe eticheta vinurilor de masă, argumentând că această opţiune ar trebui să fie rezervată pentru vinurile de calitate, pentru a evita orice confuzie în rândul consumatorilor.
Ei estimează, însă, că pe eticheta vinurilor cu denumiri de origine şi indicaţii geografice protejate ar trebui trecut numele şi sediul firmei care a îmbuteliat vinurile.
Dezvoltare rurală: Parlamentul s-a opus transferului progresiv de fonduri consacrate până acum organizării pieţei viticole.
Practici oenologice: Parlamentul a sugerat o listă de bune practici oenologice acceptate în Uniunea Europeană şi a refuzat transferul competenţelor de a autoriza noi practici, de la Consiliu către Comisia Europeană.
Deputaţii s-au opus, totodată, aplicării practicilor oenologice stabilite de Organizaţia Internaţională a Vinurilor - mai restrictive decât cele ale Uniunii Europene - vinurilor Europene destinate exporturilor.
Aplicarea reformei.
Conform Deputaţilor, calendarul propus de Comisia Europeană pentru intrarea în vigoare a regulamentului - respectiv 1 august 2008, data începerii următoarei campanii viticole - este nerealizabil, ţinând cont în special de faptul că Statele Membre vor trebui să-şi stabilească programele naţionale.
Deputaţii propun amânarea acestei date la 1 august 2009.
- - -
Sectorul vitivinicol european
Uniunea Europeană deţine mai mult de 2,4 milioane de exploataţii viticole, care acoperă 3,6 milioane hectare, adică 2% din suprafaţa agricolă a Uniunii.
Producţia de vin în 2006 a reprezentat 5% din valoarea producţiei agricole a Uniunii Europene.
Consumul de vin provenit din Uniunea Europeană scade constant, deşi vânzările vinurilor de calitate sunt în creştere.
În ultimii zece ani, importurile au crescut cu 10 procente pe an, în timp ce creşterea exporturilor este lentă.
Pe baza tendinţelor actuale, producţia de vin în exces va atinge 15% din producţia anuală până în 2010-2011.
Uniunea Europeană cheltuie aproximativ o jumătate de miliard de euro pe an doar pentru a înlătura surplusul de vin pentru care nu există o piaţă de desfacere.
20071211IPR14760
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
