Răspuns dat de dl Tajani în numele Comisiei
(29 iulie 2011)
Acțiunile Comisiei de sprijinire a achizițiilor publice de produse și servicii inovatoare înregistrează progrese.
Elementul cheie inițial este reprezentat de Inițiativa privind piața pilot, în cadrul căreia au fost create, de exemplu, rețele de achiziții publice pentru sporirea capacității de achiziționare de soluții inovatoare http://ec.europa.eu/enterprise/policies/innovation/policy/lead-market-initiative/public-proc_en.htm și pentru crearea de bune practici/orientări (a se vedea site-urile proiectelor http://lowcarbon-healthcare.eu; http://www.enprotex.eu; http://www.sci-network.eu şi materiale video http://ec.europa.eu/enterprise/policies/innovation/policy/public-procurement/pp-networks_en.htm ).
Pe lângă „Ghidul privind soluțiile inovatoare în domeniul achizițiilor publice – 10 elemente de bune practici” http://www.proinno-europe.eu/doc/procurement_manuscript.pdf (2007), realizat pe baza activităților anterioare, statele membre au fost informate în mod regulat cu privire la rezultatele Inițiativei privind piața pilot și rețelele sale de achiziții publice prin intermediul Grupului privind politica în domeniul întreprinderilor și a unei serii de evenimente publice în cadrul cărora au fost prezentate orientările și recomandările făcute autorităților contractante.
De asemenea, în ceea ce privește mecanismul de sprijin financiar, în cursul anului 2011, Comisia va acorda finanțare proiectelor care decurg din cereri de propuneri atât în cadrul CIP http://ec.europa.eu/enterprise/newsroom/cf/newsbytheme.cfm?lang=en&displayType=fo&tpa_id=135 (Programul-cadru pentru inovație și competitivitate) (Achiziții publice în domeniul inovării), cât și în cadrul PC7 http://cordis.europa.eu/fp7/ict/pcp/calls_en.htm (Achiziții înainte de comercializare), care au ca scop să sprijine autoritățile contractante în ceea ce privește achizițiile de soluții inovatoare și respectiv, acțiunile privind achizițiile înainte de comercializare, prin facilitarea punerii în comun a nevoilor, resurselor și competențelor.
Aceste proiecte sunt proiecte pilot menite să testeze ideile inițiale ale Comisiei și să tragă o serie de concluzii, utile pentru viitoarele mecanisme de sprijin financiar ale UE, în cadrul următorului cadru financiar multianual care va fi lansat în 2014.
Activitatea în domeniul specializării inteligente a sistemelor inovatoare regionale va servi, de asemenea, drept ghid pentru autoritățile contractante din statele membre.
