ÎNTREBARE CU SOLICITARE DE RĂSPUNS SCRIS P-7070/08
adresată de Silvia-Adriana Ţicău (PSE)
Comisiei
(7 ianuarie 2009)
Subiect: Sprijin financiar pentru IMM-uri în contextul planului european de redresare economică
La 26 noiembrie 2008, Comisia Europeană a aprobat planul european de redresare economică, care își propune printre altele să sprijine IMM-urile să-și finanțeze activitatea prin intermediul unui pachet financiar specific, în valoare de 30 miliarde de euro, prin intermediul BEI.
Aș dori să întreb Comisia dacă acest pachet financiar de 30 de miliarde de euro va fi distribuit către toate statele membre și în ce manieră.
De asemenea, aș dori să ne transmiteți informațiile referitoare la procedura și pașii concreți pe care autoritățile competente și IMM-urile din România trebuie să le utilizeze pentru ca IMM-urile să beneficieze de noile linii de finanțare, pentru a-și continua activitatea în această perioadă de criză financiară și economică.
