Întrebarea cu solicitare de răspuns oral O-000246/2011
adresată Consiliului
Articolul 115 din Regulamentul de procedură
Renate Weber
,
Alexander Alvaro
,
Gianni Vattimo
,
Sonia Alfano
,
Jens Rohde
,
Sophia in 't Veld
,
Nathalie Griesbeck
, Baroness
Sarah Ludford
,
Louis Michel
,
Ramon Tremosa i Balcells
,
Giommaria Uggias
,
Cecilia Wikström
,
Kristiina Ojuland
,
Andrea Zanoni
în numele Grupului ALDE Subiect: Noul Cod Civil din România și libera circulație a persoanelor LGBT
Articolul 277 din noul Cod Civil al României (CCR), care a intrat în vigoare la 1 octombrie 2011, se referă la „Interzicerea sau echivalarea unor forme de conviețuire cu căsătoria” .
Este de acord Consiliul că:
– interzicerea explicită a căsătoriei dintre persoane de același sex (articolul 277 alineatul (1) din CCR) sau a parteneriatelor dintre persoane de același sex sau a recunoașterii acestora în cazul în care au fost contractate în străinătate (articolul 277 alineatele (2) și (3) din CCR) în codurile civile sau în constituții reprezintă o dispoziție inutilă și contraproductivă, deoarece vizează cuplurile și persoanele de același sex din cauza orientării sexuale a acestora și consacră acest tip de discriminare în legile fundamentale ale statului?
– interzicerea explicită a recunoașterii căsătoriilor și a parteneriatelor civile atât dintre persoane de sex opus, cât și dintre persoane de același sex, care au fost contractate în străinătate (articolul 277 alineatele (2) și (3) din CCR), chiar dacă se menționează dispozițiile privind libera circulație (articolul 277 alineatul (4) din CCR), încalcă dreptul fundamental al cetățenilor UE de a-și păstra starea civilă atunci când se mută din statul membru A în statul membru B, astfel cum a afirmat comisarul Reding în timpul discursului său ținut în fața PE la 7 septembrie 2010?
– noul Cod Civil creează o situație de incertitudine juridică și de contradicție între articolul 277 alineatele (1), (2) și (3) din CCR, pe de-o parte, și articolul 277 alineatul (4) din CCR, pe de altă parte, deoarece aplicarea articolului 2 din Directiva 2004/38/CE, care definește membrii unei familii (inclusiv „soțul”), și a articolului 3 referitor la obligația de a facilita intrarea și șederea ar putea fi anulată sau acestea ar putea fi aplicate într-un mod prin care să se refuze, pe baza interdicției de recunoaștere, libera circulație a soților și a partenerilor de același sex, precum și a partenerilor de sex opus?
– aceste dispoziții contravin valorilor și spiritului tratatelor, precum și principiului egalității și al nediscriminării și riscă să creeze un climat de intoleranță și de homofobie și să intensifice tensiunile legate de dreptul la liberă circulație al cetățenilor UE, inclusiv al românilor, precum și repercusiunile asupra acestui drept?
Articolul 277 prevede următoarele: „(1) Este interzisă căsătoria dintre persoane de același sex.
(2) Căsătoriile dintre persoane de același sex încheiate sau contractate în străinătate fie de cetățeni români, fie de cetățeni străini nu sunt recunoscute în România.
(3) Parteneriatele civile dintre persoane de sex opus sau de același sex încheiate sau contractate în străinătate fie de cetățeni români, fie de cetățeni străini nu sunt recunoscute în România.
(4) Dispozițiile legale privind libera circulație pe teritoriul României a cetățenilor statelor membre ale Uniunii Europene și Spațiului Economic European rămân aplicabile.
