Răspuns dat de dl Füle în numele Comisiei
(2 martie 2012)
Obiectivul legii cuprinzătoare în materie de combatere a discriminării este de a asigura un cadru adecvat pentru punerea în aplicare a standardelor internaționale în acest domeniu.
Serviciul European de Acțiune Externă și Comisia evaluează periodic progresele înregistrate de Republica Moldova referitor la punerea în aplicare a planului de acțiune privind liberalizarea vizelor, inclusiv cu privire la adoptarea unei legislații cuprinzătoare în materie de combatere a discriminării, și înaintează periodic Parlamentului un raport în acest sens.
Rapoartele au subliniat faptul că Republica Moldova ar trebui să adopte în mod prioritar o legislație cuprinzătoare în materie de combatere a discriminării și ar trebui să instituie mecanismele necesare punerii sale în aplicare.
Proiectul de lege elaborat de Ministerul Justiției al Republicii Moldova reprezintă o etapă deosebit de importantă către convergența cu standardele internaționale.
Acest proiect include criteriile privind orientarea sexuală și libertatea religioasă și a credinței, cu toate că acestea fac obiectul unei controverse între diferitele părți ale societății din Moldova.
Libertatea de gândire, de conștiință și de religie reprezintă un element important al dialogului structurat UE-Moldova privind drepturile omului, vizele și, mai general, al dialogului politic.
UE a subliniat în mai multe ocazii necesitatea ca Moldova să întreprindă pași importanți în vederea revizuirii normelor privind înregistrarea organizațiilor religioase, în conformitate cu recomandările ONU, să își consolideze activitățile educative și de sensibilizare pentru a aborda problema intoleranței religioase, precum și să monitorizeze respectarea eficientă a standardelor europene și internaționale privind libertatea de gândire, de religie și de conștiință.
