4.7.2011 B7-0398/2011 PROPUNERE DE REZOLUŢIE depusă pe baza declarației Comisiei
depusă în conformitate cu articolul 110 alineatul (2) din Regulamentul de procedură
referitoare la Programul pentru distribuirea de alimente către persoanele cele mai defavorizate din Uniune
Csaba Őry
,
Giovanni La Via
,
Georgios Papastamkos
,
Mariya Nedelcheva
în numele Grupului PPE
PE465.726v01-00 B7‑0398/2011 Rezoluția Parlamentului European referitoare la Programul pentru distribuirea de alimente către persoanele cele mai defavorizate din Uniune
Parlamentul European ,
– având în vedere articolul 27 din Regulamentul 1234/2007 și din Regulamentul 983/2008,
– având în vedere propunerea Comisiei COM(2010)486,
– având în vedere hotărârea Curții Europene de Justiție în cauza T-576/08,
– având în vedere Rezoluția sa referitoare la distribuirea de alimente către persoanele cele mai defavorizate din Uniune (modificarea Regulamentului unic OCP ( A6-0091/2009 )),
– având în vedere Rezoluția sa referitoare la „ PAC în perspectiva anului 2020: Cum răspundem provocărilor viitorului legate de alimentație, resurse naturale și teritorii”,
– având în vedere articolul 110 alineatul (2) din Regulamentul său de procedură,
A. întrucât Comisia estimează că 80 de milioane de persoane din UE se confruntă cu riscul sărăciei și că, din cauza crizei financiare și economice numărul acestora ar putea crește;
B. întrucât 13 milioane de persoane afectate de sărăcie au beneficiat de programul pentru distribuirea de alimente din stocurile de intervenție;
C. întrucât stocurile de intervenție ale UE au fost reduse în mod drastic;
D. întrucât Comisia a recurs la achiziționarea de alimente pentru a le distribui persoanelor celor mai defavorizate, din cauza stocurilor scăzute,
1. consideră că articolul 2 din regulamentul 983/2008 nu poate fi utilizat ca temei juridic pentru distribuirea de alimente către persoanele defavorizate, dată fiind hotărârea Curții;
2. salută inițiativa Comisiei împreună cu agențiile ONU de a se constitui într-un front comun împotriva insecurității alimentare și a malnutriției pe mapamond;
3. se declară conștient de existența celor 13 milioane de persoane din Uniune ce depind de ajutor alimentar;
4. solicită menținerea sistemului de sprijinire a celor mai săraci membri ai societății;
5. reafirmă că dreptul la hrană este un drept de bază și fundamental al omului și că acesta este respectat atunci când toți oamenii au permanent acces fizic și economic la alimente corespunzătoare, sigure (din punctul de vedere al sănătății) și nutritive în vederea satisfacerii nevoilor și preferințelor lor nutriționale pentru a duce o viață activă și sănătoasă;
6. subliniază că o nutriție inadecvată are efecte negative asupra sănătății și asupra competențelor profesionale;
7. invită Comisia, prin urmare, să identifice un temei juridic pentru actualul program pentru distribuirea de alimente sau pentru un nou program destinat persoanelor defavorizate, spre a le asista;
8. așteaptă din partea Comisiei să asigure că, în ceea ce privește ajustarea fondurilor structurale, calificările educaționale și profesionale individuale vor fi promovate mai accentuat, pentru a permite persoanelor celor mai defavorizate să participe la prosperitatea socială prin propria contribuție;
9. invită Comisia să aibă în vedere posibilitatea creșterii ofertei de produse în cadrul programului, permițând achiziționarea de produse ce au fost retrase de pe piață, prin alte instrumente decât intervențiile precum restituirile la export și depozitarea privată;
10. încredințează Președintelui sarcina de a transmite prezenta rezoluție Comisiei și guvernelor statelor membre.
